ועדת הכספים, כנסת 19, פרוטוקול מספר 371, 2014-06-24 12:10

ניסן סלומינסקי: על סדר היום שינויים בתקציב לשנת 2014.

ניסן סלומינסקי: נמצאים כאן הרפרנטים.

ניסן סלומינסקי: נתחיל בהעברה הראשונה.

ניסן סלומינסקי: פניות מספר 66 ו-67.

סתיו שפיר: הערה.

סתיו שפיר: אתמול ראיתי שהצגת בתקשורת חלק מהפירוט של ההעברה למשרד החינוך שלא הסכמת לקיים עליה דיון למרות הפצרותיהם של כמעט כל חברי הכנסת שיושבים בוועדה, גם מהקואליציה.

סתיו שפיר: אבל לתקשורת היית מוכן למסור פרטים שאנחנו לא קיבלנו אותם כאן בוועדה.

סתיו שפיר: אני לא מבינה את הסתירה הזאת.

סתיו שפיר: אני גם לא מבינה מדוע לא אפשרת ליועץ המשפטי לוועדה, אתמול ישב כאן אייל לב ארי, לדבר עת אני ביקשתי וגם הצטרף אלי חבר הכנסת ליצמן.

סתיו שפיר: ביקשנו שיביע את חוות דעתו.

סתיו שפיר: ההתנהלות הזאת היא התנהלות, חלק מחברי הכנסת השתמשו במילה מביישת אבל היא הרבה יותר גרועה מזה.

ניסן סלומינסקי: בתקשורת אני בסך הכול הקראתי בקשה לשינויים.

סתיו שפיר: ההעברה היא העברה של 888 מיליון שקלים ואתה הקראת סכומים של כמה מאות אלפי שקלים.

ניסן סלומינסקי: הקראתי מכאן, מה שכתוב בעמוד הראשון.

סתיו שפיר: הקראת את מה שהיה נחמד.

סתיו שפיר: אנחנו יודעים כולנו שמה שכתוב בעמוד הראשון, הוא לא הפירוט המלא.

ניסן סלומינסקי: שאלת אותי מאיפה הקראתי ולכן אמרתי שהקראתי את זה מכאן.

סתיו שפיר: אבל אתה יודע היטב שלא הקראת את כל הסכומים.

סתיו שפיר: אולי עכשיו, אנחנו עכשיו בוועדה יחסית שקטה, תרצה לחזור על הסכומים שהיו שם כדי שנבין מה היה במיליארד השקלים האלה.

ניסן סלומינסקי: אנחנו עוברים לפנייה מספר 66 ו-67.

סתיו שפיר: או לפחות תאפשר לייעוץ המשפטי לדבר בעניין.

ניסן סלומינסקי: אנחנו עוברים לפנייה מספר 66 ו-67.

סתיו שפיר: אפשר לשמוע את הייעוץ המשפטי בעניין?

ניסן סלומינסקי: בבקשה.

ניסן סלומינסקי: אם יהיה לה מה להגיד ב-66 וב-67.

סתיו שפיר: מה זה אם יהיה לה מה להגיד?

סתיו שפיר: את רוצה להגיד משהו?

סתיו שפיר: תסתכל עליה ותאפשר לה להתייחס.

ניסן סלומינסקי: אני מדבר על פנייה מספר 66 ו-67.

סתיו שפיר: אבל אני שאלתי על הפנייה שעברה אתמול.

ניסן סלומינסקי: היא לא בסדר היום.

סתיו שפיר: אבל אתמול לא אפשרת להם לדבר ואני מבקשת שידברו עכשיו.

סתיו שפיר: ניסן, מה זה הדבר הזה שלא מאפשרים ליועץ משפטי להגיד מילה בוועדה?

סתיו שפיר: זה נוהל חדש שהייעוץ המשפטי לא יכול לדבר?

סתיו שפיר: זה כתוב היכן שהוא?

סתיו שפיר: יש מקום חדש בתקנון שבו כתוב שהייעוץ המשפטי לא מחויב לענות לחברי הכנסת כשהם מפנים אליו שאלות?

ניסן סלומינסקי: אתה מוכן להתחיל?

סתיו שפיר: ניסן, אתה שומע אותי היטב ואתה יכול לענות לי על השאלה הזאת.

ניסן סלומינסקי: חיכיתי שהם יתארגנו.

סתיו שפיר: שאלתי את זה לפני שהתקשורת התארגנה.

ניסן סלומינסקי: לא שאלת אותי במיוחד.

ניסן סלומינסקי: תעשי לי טובה.

סתיו שפיר: ניסן, שאלתי גם אתמול.

ניסן סלומינסקי: זה לא הנושא שנמצא על סדר היום.

סתיו שפיר: זה יצא מסדר היום כי אתה הורדת את זה מסדר היום בלי שייערך שום דיון.

סתיו שפיר: לא סתם זה לא על סדר היום.

סתיו שפיר: אתה זה שקובע את סדר היום.

סתיו שפיר: זה לא בטעות נפל מסדר היום אלא אתה אישרת את זה בלי לאפשר דיון ולו את הדיון הכי קטן והכי קצר בשאלות הבסיסיות על העברה של קרוב למיליארד שקלים.

סתיו שפיר: אני מבקשת שהיועצת המשפטית לוועדה תגיד מה היא חושבת על ההתנהלות הזאת.

ניסן סלומינסקי: אתה מוכן להתחיל?

סתיו שפיר: סליחה, זה שיח של אילמים?

סתיו שפיר: היא יושבת כאן לידך.

סתיו שפיר: את יכולה לדבר גם בלי שהוא מאשר לך.

ניסן סלומינסקי: אני מבקש ממך לא להפריע לדיונים.

סתיו שפיר: אני לא מפריעה לדיונים.

ניסן סלומינסקי: זה לא נמצא על סדר היום.

סתיו שפיר: אני חברת כנסת בוועדה הזאת.

ניסן סלומינסקי: זה לא נמצא על סדר היום.

סתיו שפיר: אתה הסרת את זה מסדר היום.

סתיו שפיר: הנה, העליתי את זה לסדר היום.

סתיו שפיר: אני מבקשת מהיועצת המשפטית שתגיד מה חוות דעתה על הדרך בה התנהלת אתמול ולאורך השבועיים האחרונים עם העברה של 888 מיליון שקלים, שאנחנו לא קיבלנו עליה לא פירוט ולא הסברים ולא זכינו אפילו לרגע של דיון עם משרד האוצר.

אלעזר שטרן: סתיו, אנחנו יודעים מה הדעה.

סתיו שפיר: אנחנו לא יודעים מה הדעה כי הוא לא מרשה לה לדבר.

אלעזר שטרן: אני יודע מה הדעה של הייעוץ המשפטי.

סתיו שפיר: אני רוצה לשמוע את הדעה הזאת לפרוטוקול.

ניסן סלומינסקי: אני מבקש ממך, זה לא על סדר היום.

סתיו שפיר: כי אתה הסרת את זה מסדר היום.

סתיו שפיר: ברור שזה לא על סדר היום.

סתיו שפיר: אתה קובע את סדר היום.

סתיו שפיר: אתה לא יכול לקבוע שלא יהיה דיון על העברה תקציבית.

סתיו שפיר: זה משהו שאתה פשוט לא יכול לעשות.

סתיו שפיר: אני עדיין חוזרת ומבקשת מהיועצת המשפטית שתגיד מה חוות דעתה.

ניסן סלומינסקי: תציג את הפניות.

ניסן סלומינסקי: הנושאים שלא קשורים לסדר היום, אני מבקש.

ניסן סלומינסקי: מה זה שייך?

ניסן סלומינסקי: עכשיו יתחילו לשאול אותך על נושאים אחרים.

ניסן סלומינסקי: מה זה נקרא סדר יום?

ניסן סלומינסקי: שידברו מה שבסדר היום ואת תעני.

סתיו שפיר: העברות תקציביות, זה מה שעל סדר היום.

סתיו שפיר: אנחנו דנים בהעברות תקציביות ואנחנו אמורים עכשיו להעביר כספים.

סתיו שפיר: זה על סדר היום.

סתיו שפיר: זה בדיוק מה שעל סדר היום.

סתיו שפיר: אין הבדל בין העברה להעברה.

סתיו שפיר: כל עוד אנחנו לא מקבלים תשובות על העברה אחת של קרוב למיליארד שקלים, אין סיבה שנקבל תשובות אמיתיות גם על ההעברות האחרות.

סתיו שפיר: זה בדיוק הדיון ואני רוצה להבין מה אומר הייעוץ המשפטי של הוועדה.

אלעזר שטרן: אני חושב שהשאלה היא על נהלי עבודה של הוועדה ואת זה מותר לנו לשאול.

אלעזר שטרן: זה נכון לכל דיון.

ניסן סלומינסקי: אני אומר שוב.

ניסן סלומינסקי: אם מישהו רוצה, והנה, אתה רואה את התקשורת, הרי זה מה שרוצים לעשות, תקשורת, וכבר דיברנו על זה שלוש פעמים.

סתיו שפיר: ניסן, אתה רץ לתקשורת על כל פיפס.

סתיו שפיר: אתה מדבר אתנו על תקשורת?

סתיו שפיר: יש כאן בעיה מהותית של איך מתנהלת הוועדה הזאת ואיך נקבע תקציב המדינה ואתה הולך לתירוצים.

סתיו שפיר: מפריע לך שהציבור יודע מה קורה כאן?

סתיו שפיר: קשה לך שהציבור שומע מה אתה עושה בוועדה?

ניסן סלומינסקי: הסברנו ואולי יש חילוקי דעות.

ניסן סלומינסקי: דיברנו על זה כבר מספיק פעמים.

ניסן סלומינסקי: אי אפשר בכל ישיבה להתחיל לדון כדי להביא את התקשורת ושזה יעלה.

ניסן סלומינסקי: דנו ונגמר הסיפור.

אלעזר שטרן: אם הלכה התקשורת, אני אומר מה השאלה.

אלעזר שטרן: ניסן, קיים חשש.

אלעזר שטרן: בסוף זה אושר אתמול, כלומר, אושר אי דיון.

ניסן סלומינסקי: אני מודיע לך שיש תקשורת ותקשורת הוזמנה ויש כתבה.

אלעזר שטרן: אני לא הזמנתי את התקשורת.

אלעזר שטרן: מה זה משנה תקשורת?

אלעזר שטרן: הדיון בשידור כל הזמן.

ניסן סלומינסקי: אני לא רוצה כל ישיבה לעשות הצגה.

מיקי לוי: אני צריך להיות בוועדת משנה של תעסוקת ערבים.

מיקי לוי: אני מתנצל.

סתיו שפיר: מיקי, זה היה קצר מדי.

מיקי לוי: הייתי נשאר לשמוע אותך.

אלעזר שטרן: לא בטוח שהיית נהנה.

מיקי לוי: למה?

אלעזר שטרן: גם בגלל המשרד וגם בגלל המפלגה.

אלעזר שטרן: אתמול לא היית נהנה אבל לא משנה עכשיו.

סתיו שפיר: היית מאוד לא נהנה לראות איך מתנהלת הוועדה הזאת.

ניסן סלומינסקי: אתם רוצים לבזבז זמן.

ניסן סלומינסקי: אי אפשר לעשות את זה.

ניסן סלומינסקי: אם אתם רוצים לבזות את הוועדה - - -

סתיו שפיר: ניסן, אתה מבזה את הוועדה.

סתיו שפיר: אתה לא מאפשר כאן לשאול שאלות.

סתיו שפיר: אתה מבזה את הוועדה.

סתיו שפיר: זה מה שאתה עושה.

אלעזר שטרן: ניסן, אני אגיד לך מה השאלה שלי.

אלעזר שטרן: אני יודע מתוך הייעוץ המשפטי שהנוהל שאתמול כאילו נתנו לו גיבוי, אני התנגדתי, יש להם מה לומר על זה, על אותה הבהרה.

אלעזר שטרן: למה אני חושב שיש מקום שתתייחס לזה?

אלעזר שטרן: אם אתמול הצלחת ליצור כאן רוב מכל מיני סיבות, יכול להיות שעכשיו זה הופך להיות נוהל שלנו, אז שנדע את זה.

אלעזר שטרן: אם אתה חושב או אם הייעוץ המשפטי חושב שמה שהיה לא ראוי, שיגידו לנו פעם אחת ואולי תשמע גם אתה, גם אם זה בנוכחות התקשורת, שאני לא יודע איפה היא בכלל.

אלעזר שטרן: אם תשמע שהנוהל הזה הוא נוהל לא תקין שלא יחזור, אם הוא חוזר - - -זה משהו אחר.

ניסן סלומינסקי: אני אסביר עוד פעם ואני אעשה זאת רק הפעם ואז נתחיל להעביר את ההעברות הכספיות.

אלעזר שטרן: בסדר, תעביר.

ניסן סלומינסקי: אני רוצה להסביר שוב.

ניסן סלומינסקי: באותו יום שהיה ביקשו רביזיה.

אלעזר שטרן: אני ביקשתי.

סתיו שפיר: גם אני.

סתיו שפיר: לא קיבלת אותה.

ניסן סלומינסקי: בסופו של דבר הסכמתי לקבל בהתייעצות - - -

סתיו שפיר: אחרי שהייעוץ המשפטי אמר לך.

ניסן סלומינסקי: אם את מתכוונת כל רגע להפריע לי, תעשי לי טובה.

סתיו שפיר: אני רוצה שהפרטים יהיו מדויקים.

ניסן סלומינסקי: אלה הפרטים שלך.

ניסן סלומינסקי: הפרטים שלי הם שאני יודע מאחרים.

סתיו שפיר: אם היית נותן לייעוץ המשפטי לדבר, אולי היינו מקבלים כאן פרטים אובייקטיביים.

ניסן סלומינסקי: הייעוץ המשפטי שישב פה, אמר לאלעזר שזה הכול בסדר.

<שלומית ארליך: - - - לא מדויק.

סתיו שפיר: לא.

סתיו שפיר: לא נכון.

סתיו שפיר: הנה, היא אומרת לך לא נכון.

סתיו שפיר: יושבת כאן היועצת המשפטית ואומרת לך שזה לא נכון.

אלעזר שטרן: אני שאלתי אותם.

אלעזר שטרן: אני באתי בטענות לייעוץ המשפטי.

<שלומית ארליך: הייעוץ המשפטי סבר שכן צריך לפתוח את הנושא הזה - - -.

סתיו שפיר: תודה רבה.

ניסן סלומינסקי: הוא לא שאל את זה ואף אחד לא ביקש לפתוח.

ניסן סלומינסקי: ביקשו רביזיה.

אלעזר שטרן: אני ביקשתי רביזיה אחרי שביקשתי לפתוח את הדיון.

ניסן סלומינסקי: ביקשו רביזיה ובסופו של דבר לפנים משורת הדין נתתי רביזיה.

ניסן סלומינסקי: זה היה ביום שני והיו שש רביזיות.

סתיו שפיר: מה יש בהעברה הזאת שאתה לא רוצה לדבר עליה?

סתיו שפיר: איזה כסף יש שם שאתה לא רוצה שנדבר עליו?

ניסן סלומינסקי: אין שום כסף.

ניסן סלומינסקי: תאמיני לי שאין שום כסף.

סתיו שפיר: למה אתה כל כך מסרב לעשות דיון?

ניסן סלומינסקי: לא, אני לא מסרב.

ניסן סלומינסקי: זה כעיקרון.

סתיו שפיר: יש שם מיליארד שקלים.

ניסן סלומינסקי: יש כאן עיקרון.

סתיו שפיר: אתה לא מוכן לעשות דיון.

סתיו שפיר: איזה כסף יש שם שאתה לא מוכן לדבר עליו?

ניסן סלומינסקי: אם את רוצה לדבר לטלוויזיה, בבקשה.

סתיו שפיר: לא.

סתיו שפיר: אני רוצה לדבר לציבור שידע בדיוק מה קורה בוועדה הזאת.

ניסן סלומינסקי: אני מדבר עכשיו עם אלעזר.

סתיו שפיר: אתה מדבר גם אתי.

ניסן סלומינסקי: לא, אני לא מדבר אתך.

סתיו שפיר: אתה מדבר גם אתי.

ניסן סלומינסקי: אלעזר שאל ואני מסביר לו.

סתיו שפיר: אפילו שלא תרצה לדבר אתי, אתה מדבר גם אתי.

ניסן סלומינסקי: את נכנסת כל הזמן ולא נותנת לאף אחד לדבר משפט אחד.

סתיו שפיר: אתה אומר כאן שקרים ומתקנים אותך.

סתיו שפיר: הייעוץ המשפטי לוועדה מתקנת אותך ואומרת לך שמה שאמרת הוא לא מדויק.

סתיו שפיר: ניסית למנוע מאתנו לקיים דיון.

ניסן סלומינסקי: אלעזר, היו שש רביזיות באותו בוקר.

ניסן סלומינסקי: רביזיה ראשונה, כמו כל רביזיה, העלינו.

אלעזר שטרן: ניסן, זה לא התחיל כך.

ניסן סלומינסקי: תן לי שנייה.

ניסן סלומינסקי: תן לי לדבר.

ניסן סלומינסקי: אני הבהרתי עם איל ינון, הסכמתי לפנים משורת הדין, אבל לא משנה.

ניסן סלומינסקי: העליתי את זה.

ניסן סלומינסקי: נקודה.

ניסן סלומינסקי: נגמר הסיפור הזה.

ניסן סלומינסקי: היו שש רביזיות.

ניסן סלומינסקי: רביזיה ראשונה עלתה וכמו כל רביזיה, מי בעד, מי נגד, נפלה והסיפור נגמר.

ניסן סלומינסקי: חמש רביזיות היו בסדר מסוים כמו שתמיד עושים לגבי רביזיות.

ניסן סלומינסקי: גם הרביזיה הזאת לפי הסיכום שהיה, הייתה צריכה לעלות מי בעד ומי נגד, תיפול או לא תיפול.

ניסן סלומינסקי: זאת הייתה הבקשה לרביזיה.

סתיו שפיר: היה רוב של חברי הכנסת בעד הרביזיה.

ניסן סלומינסקי: לא.

סתיו שפיר: אתה נעלת את ישיבת הוועדה בגלל שהיה רוב לרביזיה.

סתיו שפיר: אתה נעלת וסגרת את הדיון.

ניסן סלומינסקי: את עוד פעם נכנסת באמצע ואת משקרת.

סתיו שפיר: אתה נעלת וסגרת את הוועדה.

סתיו שפיר: אם אני משקרת, תן לייעוץ המשפטי להגיד.

ניסן סלומינסקי: אלעזר, ברביזיה השישית.

ניסן סלומינסקי: במקום לעשות דבר רגיל של מי בעד ומי נגד, כמו שעשיתי בחמש הקודמות, אמרתי שאני מוכן לתת לכל אחד שהגיש את הרביזיה לנמק בשלוש דקות למה הוא חושב שצריך לפתוח את הרביזיה כדי שהחברים ישתכנעו ואולי יחליטו לפתוח ואז יהיה דיון.

ניסן סלומינסקי: זה מה שהיה.

סתיו שפיר: ומה קרה?

סתיו שפיר: מה אמר הרוב?

ניסן סלומינסקי: ליצמן ביקש התייעצות סיעתית.

סתיו שפיר: מה אמרו רוב חברי הוועדה כולל מהליכוד?

ניסן סלומינסקי: ליצמן ביקש התייעצות סיעתית ונתנו לו.

ניסן סלומינסקי: יצאנו אז ואחר כך זה התגלגל לכל מיני דברים.

יעקב ליצמן: לא היה לך רוב וסגרת את הישיבה.

ניסן סלומינסקי: לא.

יעקב ליצמן: זה מה שהיה.

ניסן סלומינסקי: מה זה קשור עכשיו?

סתיו שפיר: מה זה קשור עכשיו?

סתיו שפיר: המציאות מאוד לא קשורה לרצונות שלך.

ניסן סלומינסקי: אז קרה מה שקרה שלא קשור אלא קשור בכלל לדבר אחר.

סתיו שפיר: מה קרה?

ניסן סלומינסקי: מה זה חשוב לך?

סתיו שפיר: עצרת את הישיבה לא בגלל שלא היה לך רוב?

ניסן סלומינסקי: נכנסתי לכאן ואמרתי שאני מוכן – ושוב, בגלל שדיברתי לא ייעוץ כייעוץ משפטי אלא כעצה – לתת יותר מזה, תשאלו את השאלות שאתם רוצים על התקנה.

סתיו שפיר: לא.

ניסן סלומינסקי: אמרתי את זה וישב משה שגיא ואמרתי שהוא ייתן תשובות.

סתיו שפיר: שקר גס.

סתיו שפיר: אתה נעלת את הישיבה ולא אפשרת לשאול שאלות.

ניסן סלומינסקי: לפרוטוקול אמרתי שאני מוכן לתת לכולם לשאול שאלות כי זה מה שביקשו.

ניסן סלומינסקי: אמרתי שאני מוכן לתת לשאול שאלות וביקשתי ממשה שגיא שייתן תשובות.

ניסן סלומינסקי: אילן גילאון אמר בושה, זה אמר זה, זה אמר זה ואמרתם: אנחנו רוצים להצביע.

ניסן סלומינסקי: יש לי הקלטה של השלושה שביקשו להצביע.

יעקב ליצמן: אדוני היושב ראש, איך יכול להיות שרוב חברי הוועדה נגדך כולל האופוזיציה וכולל הקואליציה?

יעקב ליצמן: יש לנו משהו אישי נגדך?

ניסן סלומינסקי: למה?

ניסן סלומינסקי: עובדה שההעברה אושרה.

ניסן סלומינסקי: עובדה שזה אושר והרביזיה נפלה.

יעקב ליצמן: אתה אישרת בניגוד למה שאומרים כאן, זה כן בסדר כי זה מחטף ומחטף הוא כשר.

יעקב ליצמן: הוא מסריח אבל הוא כשר ואי אפשר לומר לא, אבל אני אומר לך שהיות שכולם כאן צעקו שרוצים דיון כי אנחנו חושדים בכל מיני דברים, עליך כיושב ראש האחריות לפתוח את הדיון ולומר שלא אכפת לך לעשות כן.

ניסן סלומינסקי: עובדה שהרוב החליט.

ניסן סלומינסקי: הרי הרוב יכול היה לקבל את הרביזיה.

יעקב ליצמן: אני יודע שיש לכם רוב.

יעקב ליצמן: הגשתי הצעת חוק ואני יודע שהיא הולכת ליפול.

יעקב ליצמן: זכותי להגיש הצעת חוק.

יעקב ליצמן: לחברי הכנסת יש שאלות אותן הם רוצים לשאול.

ניסן סלומינסקי: אבל נתתי את ההזדמנות.

סתיו שפיר: לא נתת.

ניסן סלומינסקי: נתתי את ההזדמנות.

סתיו שפיר: לא נכון.

סתיו שפיר: לא נתת.

ניסן סלומינסקי: באתי ואמרתי שתשאלו את כל השאלות שאתם רוצים.

סתיו שפיר: אתה סגרת את הישיבה.

ניסן סלומינסקי: אתם אמרתם שאתם לא רוצים.

סתיו שפיר: נוח לך שהעברת קרוב למיליארד שקלים בלי שאף אחד כאן לא יודע מה העברת?

סתיו שפיר: יכולת להצביע, היה רוב, אבל אתה החלטת לא להצביע כי לא היה לך רוב ומנעת דיון בהעברה של קרוב למיליארד שקלים.

סתיו שפיר: עכשיו אני שואלת מה היה במיליארד השקלים האלה שכל כך עניין אותך להסתיר.

סתיו שפיר: תענה רק על השאלה הזאת.

ניסן סלומינסקי: בואו נעבור.

ניסן סלומינסקי: די.

ניסן סלומינסקי: סיימנו.

ניסן סלומינסקי: זה לא בסדר היום.

ניסן סלומינסקי: אתה מוכן להתחיל להסביר על פניות 66 ו-67?

סתיו שפיר: אחר כך הוא ילך ויגיד שיש כאן שקיפות בהעברת תקציביות.

ניסן סלומינסקי: ועוד איך שקוף.

ניסן סלומינסקי: לא היה אף פעם דבר כזה.

סתיו שפיר: אף אחד כאן מחברי הכנסת לא יודע מה היה בהעברה הזאת.

ניסן סלומינסקי: תשאלי את חבריי אם אי פעם ועדת כספים הייתה בה שקיפות.

סתיו שפיר: היועצת המשפטית שלך אומרת לך שאתה כרגע הטעית את הוועדה.

סתיו שפיר: לאף אחד אין מושג לאן עבר הכסף הזה.

סתיו שפיר: אתה לא מתבייש בהתנהלות הזאת?

סתיו שפיר: יושבים כאן חברי קואליציה שמוכנים פשוט להרים את היד ברגע שמבקשים מהם.

ניסן סלומינסקי: תתחיל.

ניסן סלומינסקי: מה שמך?

<רועי קונפינו: שמי רועי קונפינו, אגף התקציבים.

סתיו שפיר: זה עצוב.

סתיו שפיר: חברי הקואליציה מרימים את היד כמו בובה.

סתיו שפיר: היית בעד דיון?

סתיו שפיר: אז למה הצבעת אתמול נגד?

ניסן סלומינסקי: רועי, תמשיך.

<רועי קונפינו: הפנייה נועדה להעביר סכום של כ-446 מיליון שקלים לתקציב הביטחון.

<רועי קונפינו: הסכום הזה הוא בגין התחייבויות וסיכומים שונים בין משרד האוצר לבין משרד הביטחון, סיכומים שהתקבלו אחרי העברת התקציב והחלטות ממשלה שונות.

אלעזר שטרן: תביא חבר'ה שיצביעו.

ניסן סלומינסקי: אתה מוכן לפרט?

אלעזר שטרן: תגיד לי מה עם הגיור?

אלעזר שטרן: אתה יודע להגיד לי משהו לגבי הגיור?

<רועי קונפינו: בין השאר יש בפנייה סכום של 165 מיליון שקלים בגין סיכום בין משרד האוצר לבין משרד הביטחון בגין הפרטת תע"ש.

יעקב ליצמן: למה זה לא מופיע בבקשה?

<רועי קונפינו: כי לפי הפרוצדורה של הכנסת, אנחנו לא מפרטים.

<טמיר כהן: יש פירוט.

<טמיר כהן: אתם שלחתם פירוט.

ניסן סלומינסקי: הפירוט נמצא בעמוד הבא.

<רועי קונפינו: זאת פרוצדורה של הכנסת.

<רועי קונפינו: אם תרצו, אנחנו יכולים גם לשנות את זה.

ניסן סלומינסקי: זה בסדר.

ניסן סלומינסקי: גם שלחתם את ההעברה והיא בעמוד השני.

סתיו שפיר: יש כאן פירוט חלקי.

<רועי קונפינו: יש את דברי ההסבר לפנייה בהתאם לנוהל שאתם הוצאתם ובפנייה עצמה מופיע מה שמופיע תמיד.

סתיו שפיר: נכון, אבל בפירוט כתוב שהסברים נוספים יימסרו בעל פה.

יעקב ליצמן: מה זה הסעיף של הוצאות שונות?

<רועי קונפינו: יש סכום של 165 מיליון שקלים עבור פינוי מחנות תע"ש בהתאם לסיכום הבין-משרדי שנחתם בעקבות החלטת הממשלה בנושא.

<רועי קונפינו: יש מאה מיליון שקלים בגין פינוי מחנות של משרד הביטחון, בעיקר קרן הקריה, בהתאם לסיכום בין-משרדי שנחתם בעקבות החלטת הממשלה.

סתיו שפיר: מה הצפי לפינוי הזה?

<רועי קונפינו: תכף אני אפרט.

<רועי קונפינו: יתר הסכומים, אנחנו נפרט אותם בוועדה המשותפת לתקציב הביטחון.

ניסן סלומינסקי: אני רוצה להדגיש שבנושא של תע"ש אנחנו קיימנו כאן דיונים עמוקים.

יעקב ליצמן: כל שני וחמישי אתם מביאים עוד.

<רועי קונפינו: זה לא כסף למשכורות.

ניסן סלומינסקי: קיימנו על זה דיונים.

ניסן סלומינסקי: הנושא של הפרטת תע"ש הוא עסק גדול וקיימנו כאן דיון.

ניסן סלומינסקי: אני חושב שלוועדה יש חלק גדול בהגעה לפתרון בנושא של תע"ש לאחר 13 שנים שזה נמשך ונמשך.

ניסן סלומינסקי: דווקא הוועדה הזאת אמרה חד וחלק עד כאן, אנחנו לא נאשר יותר העברת סכומים עד שהנושא ייפתר.

ניסן סלומינסקי: כתוצאה מזה באמת נקבע לוח זמנים של כמה שבועות והגיעו להצעה מוסכמת של ההפרטה של תע"ש.

ניסן סלומינסקי: קיימנו על כך דיון ארוך ומקיף.

ניסן סלומינסקי: מה שאתה כן יכול להסביר, תסביר, ומה שלא, יעבור לוועדה המשותפת.

<רועי קונפינו: הסברתי.

יעקב ליצמן: למה לא העבירו את כל ההעברה לוועדה המשותפת?

ניסן סלומינסקי: אמרנו שאם יש דברים שלא חייבים ויכולים להיות כאן, כמו תע"ש שהיה כאן, למה שלא יבואו לכאן?

זהבה גלאון: אתמול בוועדה המשותפת הודיעו על העברה של מיליארד בגין שדה דב.

יעקב ליצמן: מפריטים ומוכרים.

ניסן סלומינסקי: זהבה, רק לתת לך דוגמה.

ניסן סלומינסקי: אני חושב שזה דבר מאוד לא מכובד מה שהיה, ששר האוצר הופיע בוועדת החוץ והביטחון לדבר על המיליארד ולא כאן.

ניסן סלומינסקי: אלינו זה עוד לא הגיע.

ניסן סלומינסקי: זה צריך להגיע אלינו.

יעקב ליצמן: הוא לא ידע לתת תשובות גם שם.

ניסן סלומינסקי: עזוב, אני לא רוצה להיכנס לזה.

יעקב ליצמן: אתמול היה עוול בוועדה כי אני זוכר כיושב ראש ועדת הכספים שכבר מכרנו את זה פעם אחת במיליארד ומשהו שקלים.

יעקב ליצמן: הם לא זוכרים את זה.

יעקב ליצמן: יש להם אלצהיימר.

ניסן סלומינסקי: זהבה, לשאלתך, הסכום הזה יצטרך להגיע אלינו להעברה.

ניסן סלומינסקי: כשהוא יגיע אלינו, אז אנחנו נקיים דיון ולא נתייחס לכל מה שהיה לפני כן כי אני חושב שהדרך הנכונה הייתה שזה יבוא קודם אלינו, השר יופיע כאן או שר הביטחון, אחד משניהם, יסבירו ואחר כך, אם יהיה צורך, זה יעבור לוועדה המשותפת לחלוקה.

זהבה גלאון: אבל הכסף הספציפי הזה, למה הוא מיועד?

יעקב ליצמן: מה ההבדל בין רזרבה כללית לתכנית מעבר רזרבה כללית?

סתיו שפיר: זה חייב לעבור.

סתיו שפיר: אותי מעניין מה זה נקרא הוצאות שונות.

יעקב ליצמן: מה זה שני הסעיפים האלה?

זהבה גלאון: כסף בגין הפרטה, למה הוא מיועד?

יעקב ליצמן: תשאלו אתם.

יעקב ליצמן: לי יש עוד שאלות.

ניסן סלומינסקי: בסדר.

ניסן סלומינסקי: תשאלו.

<רועי קונפינו: כמו שאמרתי, יש כאן שני סכומים.

<רועי קונפינו: גם הרפרנטים הרלוונטיים של הפרויקטים האלה נמצאים כאן ואפשר לתת פירוט מעבר למה שאני תכף אומר.

<רועי קונפינו: בגדול מתוך 446 מיליון שקלים, יש 165 מיליון שקלים שהם בגין הסכם פינוי מחנות תע"ש.

<רועי קונפינו: תע"ש נמצאת כיום, המתקן המרכזי של תע"ש נמצא כיום, באזור רמת השרון.

<רועי קונפינו: זאת קרקע ששווה יחסית הרבה כסף.

<רועי קונפינו: יש אינטרס למדינה להעביר את תע"ש ממקום מושבה כרגע לדרום.

<רועי קונפינו: במסגרת הדבר הזה צריך לעשות הרבה מאוד פעולות, צריך להעביר סטטוטוריקה, צריך לעשות אינטגרציה של כל הגורמים, לוודא שהחקיקה עוברת, לוודא שהשטח שתע"ש אמורה לעבור אליו בדרום ברמת בקע מתוכנן ואפשר לבצע את כל התהליך בשטח ברמת השרון וכולי.

סתיו שפיר: מה הסכום הכולל של כל הפעולות?

סתיו שפיר: כמה זה עולה בסוף?

<רועי קונפינו: הסיכום הכולל הוא על סכום של 980 מיליון שקלים על קרוב לעשר שנים.

סתיו שפיר: מיליארד שקלים.

<קריאה: שניהם בעמידת משרד הביטחון באבני דרך שהוא אכן מצליח לעשות את הפעולות שמתבקשות כדי להעביר את תע"ש לדרום.

יעקב ליצמן: שאלתי שתי שאלות.

יעקב ליצמן: ראשית, מה ההבדל בין רזרבה כללית לרזרבה תכנית.

יעקב ליצמן: אלה שני סעיפים נפרדים ואני שואל מה ההבדל בין השניים.

<רועי קונפינו: זה לא ממש רלוונטי לפנייה הזאת, עד כמה שאני מבין.

יעקב ליצמן: יש תכנית 4701 ו-4702.

יעקב ליצמן: אלה שני נתונים.

יעקב ליצמן: תסביר לי מה ההבדל.

<רועי קונפינו: סעיף אחד בתכנית המעבר, הוא סעיף שמשמש למעבר מבחינה טכנית בין סעיפי תקציב שמשרד החינוך רוצה להעביר למשרד הרווחה.

<רועי קונפינו: הדרך מבחינה טכנית לעשות את זה בתקציב היא דרך תכנית המעבר של הרזרבה הכללית.

יעקב ליצמן: שאלה שנייה.

יעקב ליצמן: למה אתה מביא את זה לכאן ולא לוועדת המשנה?

יעקב ליצמן: אם יש דברים סודיים, כפי שאתה אומר, או-או.

<רועי קונפינו: הפרוצדורה של הכנסת אומרת שכל שינוי בגג התקציב של משרד הביטחון מאושר על ידי ועדת הכספים.

<רועי קונפינו: זאת אומרת, אתם צריכים לאשר את המקורות.

יעקב ליצמן: ברגע שאתה מתחיל להגיד לוועדה שאת זה אתה לא יכול לפרט ואת זה אתה לא יכול לפרט, ברגע זה המקום הוא לא כאן אלא תעביר את זה לשם.

יעקב ליצמן: אנחנו הרי יודעים שאי אפשר להצביע על הכול, או על הכול ביחד או לא.

יעקב ליצמן: אי אפשר להביא תתי סעיפים.

יעקב ליצמן: אם הוא אומר לי שיש בעיה והוא לא יכול לגלות, אי אפשר להעביר.

ניסן סלומינסקי: אני חשבתי שמבחינת ועדת הכספים, הרי אוטומטית כאשר מגיע נושא של ביטחון, מצביעים על הסכום בלבד בלי הסברים ואת הפירוט מעבירים לוועדת המשנה.

ניסן סלומינסקי: אני חשבתי שאם יש דברים שכן אפשר לפרט, למה שלא יפרטו כאן?

ניסן סלומינסקי: דברים שלא יעברו לוועדת המשנה.

יעקב ליצמן: לי אין בעיה.

יעקב ליצמן: כחבר ועדת משנה, אני אומר לך שאפשר לפרט את הכול כאן.

ניסן סלומינסקי: יכול להיות, אבל לא סודות.

ניסן סלומינסקי: אני לא רוצה להיכנס להגדרות האלה.

יעקב ליצמן: הוא לא יכול להגיד לחברי הוועדה שלא חברים בוועדת המשנה שזה סודי ולכן הוא לא מגלה כאן.

יעקב ליצמן: לא.

יעקב ליצמן: או שהוא מגלה את הכול כאן ואם הוא לא מגלה את הכול כאן, תעביר שלם.

ניסן סלומינסקי: בין כה וכה נצטרך לאשר את הסכום.

יעקב ליצמן: אני אומר שאפשר לגלות את הכול.

ניסן סלומינסקי: יכול להיות שכן או לא, אבל אם הם החליטו לא, אני לא רוצה להיכנס לנושא הזה.

יעקב ליצמן: אז הוא לא יכול להעביר את זה לכאן.

יעקב ליצמן: אי אפשר לקחת סעיף אחד ולהגיד שהוא מגלה וסעיף שני הוא סודי ולכן הוא לא מגלה.

יעקב ליצמן: אין דבר כזה.

ניסן סלומינסקי: האלטרנטיבה שנאשר את ה-446 מיליון שקלים - - -

יעקב ליצמן: אי אפשר.

יעקב ליצמן: אתה לימדת אותנו.

יעקב ליצמן: אני יודע את זה כיושב ראש לפני כן, אבל אתה לימדת שאי אפשר לקחת סעיף אחד ולאשר אותו.

ניסן סלומינסקי: אני אומר שהאלטרנטיבה תהיה, ואולי זה נכון, שנאשר את 446 מיליון השקלים כסכום אחד והפירוט יהיה בוועדת המשנה.

שמעון סולומון: ליצמן, אתה יודע שקרו מקרים שלא קיבלנו והעברנו.

יעקב ליצמן: אדוני חבר הכנסת הנכבד, אני רוצה לומר לך מה כללי המשחק כאן.

יעקב ליצמן: אם יש פנייה של שלושה סעיפים, ועדת הכספים לא יכולה להגיד שסעיף אחד היא מקבלת ולא את הסעיף השני ולכן היא מעבירה רק סעיף אחד ומחזירה את הסעיף השני.

יעקב ליצמן: על פי חוק אין דבר כזה.

יעקב ליצמן: או הכול או שמביאים פנייה חדשה.

זהבה גלאון: אדוני, אני רוצה להצטרף לדברים של חבר הכנסת ליצמן.

זהבה גלאון: אם מביאים כאן

זהבה גלאון: סכום כולל, או שמפרטים את הכול או שלא מפרטים את הכול.

זהבה גלאון: אם לא מפרטים את הכול, זה צריך ללכת.

זהבה גלאון: אם לא מפרטים, אנחנו לא יכולים לאשר כי אנחנו לא יודעים מה המשמעות.

יעקב ליצמן: אם אנחנו נאשר את זה, זה מחזק את אי העברה.

זהבה גלאון: אני מראש מצביעה נגד ההעברה לתקציב הביטחון.

זהבה גלאון: אני חושבת שאין שום הצדקה לכך.

זהבה גלאון: תקציב הביטחון חולב מאתנו כסף בצורה פשוט בלתי מתקבלת על הדעת.

יעקב ליצמן: לא.

יעקב ליצמן: אני חולק עליך.

זהבה גלאון: אבל אני אומרת עכשיו את דעתי.

זהבה גלאון: אני לא אומרת את דעתך.

זהבה גלאון: אני כן מצטרפת לעמדה שאומרת שאם אי אפשר לפרט את הפרטים, תביאו את הכול לוועדת משנה.

זהבה גלאון: אם רוצים להביא את זה לוועדת הזאת, אי אפשר לעשות צחוק מהוועדה הזאת.

זהבה גלאון: הוועדה הזאת היא לא חותמת גומי להגיד לה שמדובר בתקציב ביטחון, זה שושו ואנחנו לא יכולים לפרט אלא רק את סעיף א(2) נפרט ואת סעיף 1(3) לא נפרט.

זהבה גלאון: זה לא עובד כך.

אלעזר שטרן: שאלה להבנה.

אלעזר שטרן: ניסן, אולי צריך שינוי.

אלעזר שטרן: הפעם אלה שלושה סעיפים של תקציב הביטחון שאחד מהם כאילו צריך ללכת לוועדה המשותפת.

אלעזר שטרן: או שמאשרים את הכול יחד או שלא.

אלעזר שטרן: אומר חבר הכנסת ליצמן שזה החוק.

אלעזר שטרן: השאלה שלי כמובן היא למה זה החוק.

אלעזר שטרן: זאת אומרת, האם אתה כיושב ראש ועדת הכספים או אני כחבר ועדת הכספים, הרי המנגנון הזה של החוק הזה שאי אפשר לפתוח, הרבה מאוד פעמים הוא מכשיר פוליטי ולא כלכלי ואני אומר למה אני מתכוון.

אלעזר שטרן: אתה מגיש שלושים סעיפים על משהו וברור לך שאחד מהם לא יודע מה הוא מסתיר בחובו אבל אתה לא יכול להפריד אותו.

אלעזר שטרן: מה שקרה, נגיד גם בחוק של אתמול ואני לא רוצה להגיד, קרה בגלל שאנשים רצו סעיפים חשובים בחוק אחרים, הפעילו לחץ ובתוך זה לא משנה מי שמארגן את זה – או במשרד האוצר או יושב ראש ועדת הכספים – דוחף לך עוד סעיפים.

ניסן סלומינסקי: אין לי קשר לארגון הזה.

אלעזר שטרן: יש קצת קשר, אבל לא משנה.

אלעזר שטרן: ניסן, זה לא עניין אישי.

אלעזר שטרן: למה אי אפשר שאם יש שלושים סעיפים לומר שמאושרים 28 סעיפים ושלושה לא?

ניסן סלומינסקי: אני אסביר לך מה אני חושב בהגיון.

יעקב ליצמן: יש תקנון.

ניסן סלומינסקי: יכול להיות שזה לפי התקנון אבל אני אסביר לך בהגיון כי אני מניח שאם מגישים לך בקשה, יש איזה איזונים בפנים או אחד מאזן את השני ואני מניח שאחד קשור לשני.

אלעזר שטרן: ניסן, זה הכול איזונים.

ניסן סלומינסקי: זה התקנון.

ניסן סלומינסקי: מה שקורה לפעמים זה שאתה יכול להחזיר ולומר להם שיפצלו את התקנה הזאת.

אלעזר שטרן: את זה אני מכיר, אבל אתה לא רוצה להגיד לפעמים ולא משנה מה ההיגיון.

אלעזר שטרן: אני לא רוצה לרדת לדיון פוליטי נמוך.

אלעזר שטרן: אני מבקש שזה יהיה דיון ענייני.

ניסן סלומינסקי: דיברנו על כך שכן נביא את ראשי אגף הכספים.

אלעזר שטרן: אבל זה לא עוזר.

ניסן סלומינסקי: כדי לדבר ולשמוע מהם.

אלעזר שטרן: הייתי באגף הכספים.

ניסן סלומינסקי: מה הם הסבירו?

אלעזר שטרן: שהם יעשו את זה.

אלעזר שטרן: שיש הגיון במה שאני אומר.

אלעזר שטרן: אתה אומר שיש הגיון במה שאני אומר וגם חבר הכנסת ליצמן אומר זאת.

זהבה גלאון: גם אני אומרת.

זהבה גלאון: הייתי באותה פגישה.

אלעזר שטרן: בדיוק.

אלעזר שטרן: אני העליתי את זה שם.

ניסן סלומינסקי: השיחה לא מתייחסת לוועדת משנה.

ניסן סלומינסקי: לא קשורה לזה.

אלעזר שטרן: אם זה לא קשור, אל תעשו את השיחה כאן.

ניסן סלומינסקי: יש ועדת משנה שפועלת עכשיו באישור חריג של היושב ראש.

סתיו שפיר: איזה ועדת משנה?

ניסן סלומינסקי: של אחמד טיבי.

ניסן סלומינסקי: של המגזר.

ניסן סלומינסקי: היא טוענת שאסור שזה יהיה בו זמנית.

ניסן סלומינסקי: היא טוענת שאי אפשר שיהיו שתיהן יחד למרות שיושב ראש הכנסת אישר.

יעקב ליצמן: לא הבנתי מה נאמר.

<שלומית ארליך: מתקיימת עכשיו ישיבה של ועדת משנה של ועדת הכספים.

<שלומית ארליך: תקנון הכנסת קובע שאסור לקיים ישיבת ועדת משנה יחד עם המליאה.

ניסן סלומינסקי: ועדת משנה של אחמד טיבי.

זהבה גלאון: על הערבים.

אלעזר שטרן: על הביטחון של הערבים.

ניסן סלומינסקי: לא יודע.

ניסן סלומינסקי: הוא ביקש וקיבל אישור מהיושב ראש אבל היא אומרת שאין לו קשר.

סתיו שפיר: אולי בזמן הזה נוכל לקיים דיון בהעברה שלא דיברנו עליה אתמול?

יעקב ליצמן: ברגע שאנחנו מאשרים את זה בלי לדעת הכול, זה נותן לגיטימציה להעברה אתמול שאפשר להצביע בלי לדעת את הכול.

סתיו שפיר: אני חולקת עליכם.

סתיו שפיר: אני חושבת שזה צריך להיות כאן.

סתיו שפיר: למה צריך להעביר את זה לוועדת המשנה?

זהבה גלאון: אם הם מביאים סעיף ואומרים שחלק בו סודי וחלק לא – אתה צריך לפרט את הכול.

סתיו שפיר: אבל את יודעת מה הם אוהבים.

סתיו שפיר: הם אוהבים להביא העברות גדולות.

סתיו שפיר: כך אנחנו לא רואים את הפרטים הקטנים ולא יכולים להבין מה קורה.

זהבה גלאון: הם לא יכולים להביא חלק סודי וחלק לא סודי.

סתיו שפיר: הם יכולים לפרק כל העברה כזאת לכמה סעיפים ולהעביר את זה אחת-אחת כדי שנוכל לדון בכל סעיף.

סתיו שפיר: הם בכוונה דוחפים הכול.

זהבה גלאון: אני אומרת שהם לא יכולים לעשות את זה כך.

זהבה גלאון: אם זה סודי, אל תביאו את זה לכאן.

זהבה גלאון: אם זה לא סודי, תביאו את הכול לכאן.

יעקב ליצמן: בדיוק.

סתיו שפיר: מה סודי בהעברה כזאת?

יעקב ליצמן: אם אנחנו מאשרים את זה, לא נדע מה הוא עשה עם ההעברה אתמול.

סתיו שפיר: נכון.

אלעזר שטרן: בדיון בכלל, מי קובע סודי?

אלעזר שטרן: זה דיון הרבה יותר עמוק.

אלעזר שטרן: היום אתה לוקח נייר וכותב עליו סודי.

סתיו שפיר: ניסן, אני מציעה לך פשרה.

סתיו שפיר: אם עכשיו אי אפשר לקיים את הישיבה הזאת כי יש ועדת משנה, אולי תנצל את הזמן שיש כדי לשאול את חברי הכנסת איך הם היו רוצים לטפל בנוהל הזה של העברות תקציביות.

סתיו שפיר: בית המשפט ביקש מאתנו לדון בדבר הזה.

ניסן סלומינסקי: את רואה מה שאת עושה?

ניסן סלומינסקי: למה את מבקשת שאני אתייחס ברצינות?

סתיו שפיר: זה הנושא הרציני ביותר, איך הוועדה מתנהלת.

ניסן סלומינסקי: עד שהטלוויזיה תצא, את כל הזמן תחזרי לזה.

סתיו שפיר: ניסן, איך הוועדה מתנהלת, זה הנושא הכי רציני שיש.

סתיו שפיר: אתה יכול לעשות כאן מעשה של תגובה ולייצר דיון ולשאול את חברי הכנסת מה הם חושבים במקום כל הזמן להתחמק מזה.

ניסן סלומינסקי: אני מציע שבנושא הזה של התרכובת של הבקשות שהם מגישים, נקיים את הדיון מולם כי אני לא יודע מה להגיד לך.

אלעזר שטרן: בבקשה.

אלעזר שטרן: דרך אגב, איפה התקנה הזאת כתובה באמת?

אלעזר שטרן: למה זאת לא סמכות היושב ראש?

זהבה גלאון: של מה?

ניסן סלומינסקי: שאי אפשר לפצל.

<שלומית ארליך: סעיף 109(ה) לתקנון אומר שישיבה של ועדת משנה לא תתקיים - - -

ניסן סלומינסקי: לא, לא על זה מדובר.

ניסן סלומינסקי: מדברים על כך שאנחנו מאשרים חלק מתוך בקשה וחלק לא.

ניסן סלומינסקי: ליצמן אומר שזה בלתי אפשרי לאשר חלק כן וחלק לא.

יעקב ליצמן: בלתי אפשרי.

זבולון כלפה: היא אומרת שזה אפשרי.

<שלומית ארליך: לא, אני לא אומרת שזה אפשרי.

יעקב ליצמן: אנחנו בוועדת הכספים בשנה האחרונה התעקשנו לחלק כל מיני דברים ואמרו לנו שאי אפשר.

אלעזר שטרן: נכון.

אלעזר שטרן: לכן אני עכשיו שואל.

רוברט אילטוב: אחמד טיבי מנהל ועדה והוא לא הביא מסקנות לכנסת.

רוברט אילטוב: לכן אני חושב שזה לא רלוונטי.

ניסן סלומינסקי: הוא קיבל את זה.

רוברט אילטוב: הוא לא קיבל את זה.

רוברט אילטוב: סליחה.

ניסן סלומינסקי: מה שהוא מקיים עכשיו, הוא קיבל אישור מהיושב ראש של הכנסת.

ניסן סלומינסקי: עכשיו בודקים.

זהבה גלאון: חבר הכנסת אילטוב, שירות ערבים במגזר הציבורי הוא סוגיה ביטחונית מהמעלה הראשונה.

ניסן סלומינסקי: בואו לא ניכנס לנושא.

יעקב ליצמן: לכן צריך לדון שם בתקציב הביטחון.

ניסן סלומינסקי: עכשיו בודקים את זה.

רוברט אילטוב: זהבה, אין לנו בעיה עם תעסוקת ערבים.

רוברט אילטוב: שתי קדנציות באופן רציף היה יושב ראש ועדת חקירה פרלמנטרית ובשתי הקדנציות הוא לא הגיש את המסקנות של הוועדה.

רוברט אילטוב: לכן לתת לו עוד פעם לעשות את זה, אולי מישהו אחר ייקח את זה ויעשה את זה באמת כמו שצריך.

זהבה גלאון: כשתהיה תנהל את הכנסת, אתה תקבע, אבל בינתיים אתה לא מנהל את הכנסת.

יעקב ליצמן: עם כל הכבוד, ברגע שהיושב ראש מאשר, אין לנו SAY.

רוברט אילטוב: יש את תקנון הכנסת.

זהבה גלאון: יש יושב ראש כנסת.

ניסן סלומינסקי: רבותיי, אנחנו נצטרך להפסיק את הדיון לשעה.

ניסן סלומינסקי: הייעוץ המשפטי אומר שאסור שוועדה וועדת משנה יעבדו באותו זמן, גם אם יש לו את אישור היושב ראש.

ניסן סלומינסקי: אחת משתי הוועדות צריכה להפסיק את הדיון.

ניסן סלומינסקי: אני לא יכול להפסיק אותו כי הוא הביא אנשים מכל קצווי ארץ.

ניסן סלומינסקי: אנחנו נעשה הפסקה ובשעה 1:30 הדיון שלנו יתחדש.

זהבה גלאון: אולי לא תביא היום את תקציב הביטחון.

ניסן סלומינסקי: אפשר לעשות מה שליצמן אומר, מה שתמיד עושים.

ניסן סלומינסקי: מביאים את הסכום בלי פירוט.

זהבה גלאון: לא, לא נצביע.

ניסן סלומינסקי: אין לך דרך אחרת.

ניסן סלומינסקי: את חייבת לעשות את זה.

ניסן סלומינסקי: כדי להעביר לוועדת משנה, רק אנחנו מעבירים ותמיד שמים את הסכום בלי פירוט ובוועדת משנה ניתן הפירוט.

סתיו שפיר: איך אפשר להצביע כאן על משהו בלי פירוט?

ניסן סלומינסקי: בביטחון כך זה תמיד.

ניסן סלומינסקי: את מאשרת את הסכום.

ניסן סלומינסקי: אני מחדש את הדיון.

ניסן סלומינסקי: נתקלנו כאן באמת בבעיה.

ניסן סלומינסקי: קיבלנו העברה כספית של הביטחון שבדרך כלל, כשזה מגיע, לפי התקנון אנחנו מאשרים את הסכום עצמו ולשם הפירוט זה עובר לוועדה המשותפת, אם זה חסוי.

ניסן סלומינסקי: יש נושאים שהם לא חסויים והם נדונים כאן.

ניסן סלומינסקי: כאן קיבלנו העברה שהיא שעטנז או כלאיים, שהיא משולבת כאשר יש בה שני אלמנטים שהם גלויים וניתנים לדיון והיתרה חסויה.

ניסן סלומינסקי: בעיקרון יש לנו שתי אופציות.

ניסן סלומינסקי: ננהג כפי שתחליטו כאן.

ניסן סלומינסקי: האופציה האחת שהיא הפשוטה היא להחזיר את ההעברה הזאת ולבקש מהם שיחלקו אותה לשני חלקים, לחלק החסוי בנפרד ולחלק הגלוי בנפרד ואז נקיים דיון על החלק הגלוי והחלק החסוי יועבר כסכום.

יעקב ליצמן: אני בעד זה.

ניסן סלומינסקי: זאת אפשרות אחת.

ניסן סלומינסקי: יהיו שתי העברות כספיות נפרדות.

ניסן סלומינסקי: להחזיר את זה ולבקש שתי העברות כאשר בהעברה אחת יהיו שני הנושאים שאפשר לדון בהם כמו נושא של תע"ש.

יעקב ליצמן: אני בעד.

ניסן סלומינסקי: האפשרות השנייה אומרת שמאחר ובנושא של תע"ש כבר קיימנו בו דיון, אפשר להעביר את כל הסכום ויתקיים הדיון בוועדה המשותפת גם בה יש לנו נציגים.

אלעזר שטרן: שם לא יתקיים דיון.

אלעזר שטרן: אם זה יעבור, לא יתקיים שם דיון.

יעקב ליצמן: אני בעד להחזיר ולהביא לנו שתי פניות חדשות.

ניסן סלומינסקי: איך שאתם רוצים.

ניסן סלומינסקי: אין לי עמדה.

סתיו שפיר: אי אפשר להצביע כאן על משהו שאנחנו לא רואים.

ניסן סלומינסקי: בין כה וכה תצטרכי לעשות כך.

ניסן סלומינסקי: אם יפרקו את הפנייה לשתי פניות כך שפנייה אחת תגיע גלויה והשנייה לא, על הפנייה הלא גלויה נצטרך להצביע.

סתיו שפיר: אי אפשר לאשר סכום לא ידוע.

ניסן סלומינסקי: אנחנו תמיד מאשרים.

ניסן סלומינסקי: הפניות החסויות תמיד מגיעות לאישור כאן.

<רועי קונפינו: המקורות תמיד מגיעים לאישור בוועדת הכספים.

סתיו שפיר: איך אני יכולה להצביע אם אני לא יודעת מה היעד?

<רועי קונפינו: זה לפי תקנון הכנסת.

<רועי קונפינו: זאת לא התנהלות של אגף התקציבים.

<רועי קונפינו: לפי תקנון הכנסת אתם אמורים להחליט האם המקור ממנו מגיע הכסף הוא מקור ראוי או לא ראוי ולשקול את השיקולים שלכם.

סתיו שפיר: המקור כאן הוא המשרד העלום להוצאות שונות?

<רועי קונפינו: השימוש נדון בוועדה המשותפת מכיוון שבדרך כלל השימושים הם מסווגים

סתיו שפיר: שאלתי ברצינות.

סתיו שפיר: המקור הוא המשרד להוצאות שונות?

זבולון כלפה: כך זה בכל תקציב.

זבולון כלפה: זה לא חדש.

סתיו שפיר: סעיף הוצאות שונות.

סתיו שפיר: מה המנעד אליו הוא יכול להגיע?

סתיו שפיר: לאיפה אפשר להעביר כספים מהסעיף הזה?

סתיו שפיר: לכל מקום?

<רועי קונפינו: אני יכול לבדוק ספציפית אם יש איזושהי הגבלה.

ניסן סלומינסקי: להוצאות מיוחדות?

סתיו שפיר: להוצאות שונות.

ניסן סלומינסקי: שונות איפה, במשרד הביטחון?

סתיו שפיר: לא.

סתיו שפיר: סעיף 13.

סתיו שפיר: תענה לי על השאלה.

סתיו שפיר: אפשר מהסעיף הזה להעביר כסף לכל יעד שהוא?

<רועי קונפינו: אני לא יודע.

<רועי קונפינו: אני יכול לבדוק ולחזור אליך.

סתיו שפיר: מי השר האחראי על התחום הזה?

<רועי קונפינו: בתקציב המדינה באופן כללי יש הוצאות שאינן ידועות מראש או במועדן או בשיעורן.

<רועי קונפינו: מכיוון שיש הוצאות שאינן ידועות או במועדן או בשיעורן, יש עתודות בתוך התקציב שאמורות לממן את הפעילויות האלה, אם למשל קורית סופה.

סתיו שפיר: יש רזרבות.

סתיו שפיר: כשקרתה סופה לא העברנו הרבה מאוד כסף לסופה.

סתיו שפיר: יש רזרבות בתקציב כדי להעביר כספים לדברים מיוחדים כמו סופה, מלחמה וכולי.

<רועי קונפינו: גם הוצאות שונות, הסעיף הזה נמצא שם כדי לממן הוצאות שונות שלא היו מתוכננות מראש.

סתיו שפיר: אני שואלת מי השר האחראי על התחום הזה בתקציב.

סתיו שפיר: בכל משרד לכל סעיף יש שר אחראי.

סתיו שפיר: מי אחראי על התחום הזה?

<רועי קונפינו: מי שאחראי על הניהול של תקציב המדינה בכלל זה משרד האוצר.

סתיו שפיר: כלומר, למשרד האוצר יש סעיף תקציבי, סעיף 13, שאפשר לעשות בו מה שרוצים.

ניסן סלומינסקי: זה אצל שר האוצר או אצל ראש הממשלה?

ניסן סלומינסקי: איפה זה נמצא?

<רועי קונפינו: אני לא מכיר.

<רועי קונפינו: אני יכול לבדוק.

<רועי קונפינו: אני כן יודע שמבחינת משרד הביטחון הם ישמחו לקבל את הכסף בהקדם האפשרי מכיוון שהם זקוקים לתזרים מזומנים.

סתיו שפיר: ברור שהם ישמחו לקבל.

יעקב ליצמן: זה רק תלוי בכם.

יעקב ליצמן: אם אתם תורידו את הסעיף הזה, מחר בוועדה המשותפת תהיה לך ישיבה.

סתיו שפיר: למה יש סעיף נפרד מסעיפי הרזרבות שמוקדש להוצאות שונות?

סתיו שפיר: מה ההבדל ביניהם?

<רועי קונפינו: אני לא בטוח שאני יודע למה את מתכוונת בסעיף הרזרבות.

סתיו שפיר: יש רזרבות במשרדים שהם אמורים לספק את הצרכים של מקרים כאלה קיצוניים שקורים, אם יש סופה או אם חלילה יש מלחמה או דברים אחרים.

<רועי קונפינו: בתוך המשרדים יש עתודות שאמורות לממן למשל משהו שהוא ככל הנראה אמור לקרות בתוך המשרד ויש דברים שהם ברמה מדינתית.

<רועי קונפינו: לצורך העניין, אם יש בצורת, אם יש שרב, אם צריך עכשיו לממן משהו כזה.

סתיו שפיר: אם יש בצורת, יש את הרזרבה של משרד החקלאות.

<רועי קונפינו: אם יש הוצאות שהם מעבר למה שאותו משרד יכול לממן, מה שהוא אמור לממן, הוא לא תכנן לממן את הדבר הזה, המדינה מחליטה שהיא רוצה לשים את הכסף, או בגלל שהיא לא ידעה שהדבר הזה יקרה או בגלל שהוא קרה אבל הפרויקט היה בסדר גודל גדול יותר.

סתיו שפיר: איזה עוד דברים עברו כספים והוצאות שונות בשנה האחרונה?

<רועי קונפינו: אני לא יודע.

<רועי קונפינו: אני יכול לבדוק.

<רועי קונפינו: לא התבקשנו להביא את האינפורמציה הזאת היום אבל אנחנו נשמח להביא אותה לישיבה הבאה, אם תרצו.

סתיו שפיר: שמונה ספרות של הסעיף הזה לא רשומות מולכם עת אתם מגיעים לוועדה?

<רועי קונפינו: לא הבנתי את השאלה.

זבולון כלפה: התכנית.

סתיו שפיר: אני יכולה לראות את שש הספרות.

סתיו שפיר: שמונה הספרות של הסעיף הזה, אין לך את זה מולך במחשב עת אתה מגיע לכאן?

<רועי קונפינו: אני לא יודע איזו תקנה זאת?

סתיו שפיר: אין לך פירוט לאן הולך הכסף?

סתיו שפיר: סעיף תקציבי.

סתיו שפיר: סעיף מספר 13.

סתיו שפיר: אין לך פירוט או אפילו מהזיכרון, אם אתה מייצג את המשרד כביכול העלום הזה, אין לך מידע לאיפה בדרך כלל הולך הכסף?

<רועי קונפינו: אני יכול לבדוק.

סתיו שפיר: או למה זה קיים בנפרד?

סתיו שפיר: זה הסעיף דרכו מעבירים.

<רועי קונפינו: אני יכול לבדוק ספציפית מאיזה תקנה זה הגיע.

<רועי קונפינו: אין לי את המידע הזה כאן אבל אני יכול לבדוק.

סתיו שפיר: לא ספציפית.

סתיו שפיר: אנשים שמנידים את ראשם בשלילה, אבל אני מנסה להבין.

סתיו שפיר: יש כאן סעיף תקציבי שהוא נפרד מהמחסנים הרגילים בהם יש כספים להוצאות חירום, נקרא להן כך, שהן הדוגמאות שתמיד אנחנו רוצים להבין.

סתיו שפיר: האוצר ענה בתגובה לעתירה שלי שיש גם איזשהו סעיף שמוקדש לסכומים קואליציוניים שאני לא יודעת היכן הוא נמצא בתוך התקציב.

סתיו שפיר: האם זה הסעיף הזה?

<רועי קונפינו: אלה לאו דווקא הוצאות חירום.

<רועי קונפינו: לדוגמה, כאשר פרויקט סלילת כביש מתארך ולוקח פי שתיים ממה שהוא היה אמור לעלות, גם זאת הוצאה שונה.

סתיו שפיר: זה בא מהרזרבה של משרד התחבורה.

<רועי קונפינו: יש הוצאות שרזרבה שמשרד התחבורה יודעת לממן ויש הוצאות שהיא לא יודעת לממן.

<רועי קונפינו: אני לא רפרנט של משרד התחבורה אבל אני יכול לבדוק את זה, אם תרצי.

יעקב ליצמן: לכן אתם לוקחים מהרזרבה הכללית ומעבירים לרזרבת משרד התחבורה.

ניסן סלומינסקי: סעיף 13 הוא סעיף של משרד הביטחון?

<רועי קונפינו: הרפרנטים של תקציב המדינה לא נמצאים כאן.

<רועי קונפינו: לא התכוננו לשאלות האלה.

<רועי קונפינו: התכוננו לפנייה שהובאה לכאן.

סתיו שפיר: באתם להעביר פנייה מסעיף מסוים.

סתיו שפיר: אתם לא יודעים מה זה הסעיף?

<רועי קונפינו: אם תרצו, אנחנו יכולים להביא את הרפרנטים הרלוונטיים והם ישמחו לפרט.

סתיו שפיר: אנחנו לא יודעים אפילו תחת איזה משרד נמצא סעיף 13.

סתיו שפיר: מי הרפרנט של הסעיף הזה?

<רועי קונפינו: אני אומר שהרפרנטים של תקציב המדינה, של צוות תקציב אצלנו.

ניסן סלומינסקי: אנחנו נחזיר את הפנייה ונבקש מכם שתפצלו אותה לשתי פניות נפרדות כאשר פנייה אחת היא לגבי החלק הגלוי בו אפשר לדון ואלה הנושאים של תע"ש ומחנה שוהם, והפנייה השנייה תהיה על הסכומים ששייכים לוועדה המשותפת והיא תידון שם.

סתיו שפיר: רק לסבר את אוזני חברי הוועדה, זה סעיף שבבסיס שלו יש 3.35 מיליארד שקלים.

סתיו שפיר: הרבה כסף.

סתיו שפיר: כל הוועדה למלחמה בעוני הייתה צריכה סכום כפול ממנו.

אלעזר שטרן: ניסן, אני רוצה לבקש דבר אחד.

אלעזר שטרן: אני רוצה לקבל תשובה על השיח הזה עם משרד האוצר, על כל ההצעות שבלתי ניתנות לשליטה של שלושים סעיפים יחד.

אלעזר שטרן: אני רוצה שתהיה הפרדה כדי שנוכל לדון לגופו של עניין.

יעקב ליצמן: בוא נציע ביחד אנחנו תקנון.

אלעזר שטרן: זה הדבר השני.

אלעזר שטרן: אם זה תקנון הוועדה, לשנות בתוך הוועדה ובכל מקרה זה לא סותר את הדברים.

יעקב ליצמן: אם זה סותר, גם צריך להציע.

אלעזר שטרן: נכון.

אלעזר שטרן: בכל מקרה לוועדה תהיה הסמכות להצביע על חלק מהסעיפים.

ניסן סלומינסקי: על זה נוכל לדון אחרי שנשמע את האוצר ונבין.

אלעזר שטרן: לא, אני לא חושב שזה קשור.

יעקב ליצמן: זה תלוי ברצון שלנו.

ניסן סלומינסקי: אם נניח אני צריך לקנות כל מיני דברים, אני עושה לי רשימה, אבל בוודאי שיש קשר בין זה לבין זה לבין זה והקשר הוא החשבון בנק שלי.

אלעזר שטרן: שיגידו לנו את זה.

ניסן סלומינסקי: לכן אמרתי שאני רוצה לשמוע מהם.

אלעזר שטרן: אני לא חושב שצריך לחכות להם.

אלעזר שטרן: מקסימום תשאל אותם בדיון את השאלה הזאת שאתה שואל עכשיו.

אלעזר שטרן: ועד הכספים היא נכה בעניין הדיונים.

אלעזר שטרן: יש כאן נכות.

אלעזר שטרן: אין לה את היכולת הזאת להפריד בין סעיפים ולכן אני מבקש לפתור את זה.

יעקב ליצמן: אני מתפלא על כך שאתה מבקש חוות דעת שלהם.

יעקב ליצמן: בסך הכול אנחנו מהווים את הביקורת היא עליהם ולא הם עלינו.

יעקב ליצמן: לא צריך לקבל הסכמה שלהם.

אלעזר שטרן: אנחנו נביא לכאן הצעה.

ניסן סלומינסקי: הרבה פעמים אתה רואה שהוא מוציא מסעיף מסוים כדי להעביר לסעיף אחר.

יעקב ליצמן: שיגיד שהוא לא מסכים.

יעקב ליצמן: על ההעברה הזאת יתקיים דיון ואז הקואליציה תתנגד לאותו דיון.

אלעזר שטרן: נכון.

אלעזר שטרן: בדיוק כך.

ניסן סלומינסקי: לגבי פניות מספר 66 ו-67 סיכמנו שיהיה פיצול.

זבולון כלפה: אלעזר, במקרה הזה ההצעה שלך לא רלוונטית.

יעקב ליצמן: יש בפנייה שלושה סעיפים כאשר אחד הוא לא רוצה לנמק כאן.

זבולון כלפה: זה אומר שגם בסעיף של המקורות.

זבולון כלפה: ..

יעקב ליצמן: אנחנו רוצים להציע תיקון תקנון כדי שנוכל להגיד זה כן וזה לא.

ניסן סלומינסקי: פנייה מספר 70.

<גיא הרמתי: הפנייה נועדה להוסיף 15 תקני סטודנטים לרשות לזכויות ניצולי השואה כדי לעזור בקליטת ניצולי השואה החדשים ויישום התכנית החדשה שאושרה לפני שבועיים.

יעקב ליצמן: כמה תקנים יהיו שם לערבים?

<גיא הרמתי: אלה 15 סטודנטים.

יעקב ליצמן: כמה סטודנטים ערבים?

יעקב ליצמן: תכף נגיע לחרדים אבל קודם כל שאלתי כמה סטודנטים ערבים אתה על פי חוק חייב לקחת?

<גיא הרמתי: אלה תקנים לא של עובדי מדינה אלא של סטודנטים ולכן הם לא צבועים.

יעקב ליצמן: זה לא חל עליהם?

<גיא הרמתי: לא.

בועז טופורובסקי: זה לא מופיע בעובדים בלתי צמיתים?

יעקב ליצמן: אם אתה משלם כסף, זה לא משנה.

יעקב ליצמן: אתה חייב לתת גם לסטודנטים ערבים.

<גיא הרמתי: אלה תקנים של סטודנט.

<גיא הרמתי: אלה שעות העסקה.

ניסן סלומינסקי: מניסיון, ראיתי כמה זה חשוב.

יעקב ליצמן: זה חשוב מאוד.

ניסן סלומינסקי: ניצולי השואה הרבה פעמים לא בקיאים ולא יודעים מה מגיע להם ומה לא מגיע להם.

ניסן סלומינסקי: ראיתי בעיני שמגיע סטודנט שהתמחה בזה ובאורך רוח ובעדינות מסביר את הדברים.

ניסן סלומינסקי: צריך לפעמים הרבה רגישות להסביר ולראות מה מגיע וזה מביא ברכה גדולה.

ניסן סלומינסקי: שוב, אני לא בקיא אם יש מספיק תקנים או לא, אבל אם יש כאן בקשה להגדיל תקנים לנושא הזה, אני חושב שזה דבר מבורך.

יעקב ליצמן: דבר מבורך.

יעקב ליצמן: היות וזה מגיע משיא כוח אדם, סימן שאלה עובדי מדינה ולא משנה אם אלה סטודנטים או לא.

יעקב ליצמן: אני רוצה לדעת אם הוא מקיים את החוק.

יעקב ליצמן: אני הולך לדקדק על כל סעיף וסעיף ולבדוק אם הוא מקוים על פי חוק.

יעקב ליצמן: שאלתי אם יש אפליה מתקנת ואני רוצה לדעת אם הוא הולך לתת את זה לסטודנטים ערבים.

ניסן סלומינסקי: הוא יבדוק וייתן לנו תשובה.

יעקב ליצמן: בינתיים אני לא מוכן לאשר את זה.

ניסן סלומינסקי: אני חושב שאנחנו כן יכולים לאשר.

יעקב ליצמן: אם הוא לא מקיים חוק, הוא אומר לי שאלה לא עובדי מדינה אבל הוא מוציא את זה משיא כוח אדם.

ניסן סלומינסקי: מי שצריך להפעיל את החוק הזה, זה לא הוא.

יעקב ליצמן: לא משנה.

יעקב ליצמן: הוא משלם את זה.

ניסן סלומינסקי: אם חל חוק, חזקה שהוא יממש אותו.

יעקב ליצמן: הוא משלם את זה.

ניסן סלומינסקי: לא הוא מממש.

ניסן סלומינסקי: הוא מעביר את הכסף.

יעקב ליצמן: זה בא משיא כוח אדם.

יעקב ליצמן: תבדוק את זה בעמוד השני.

יעקב ליצמן: אם זה נכון, הוא צריך לנהוג על פי חוק.

ניסן סלומינסקי: אם הוא מעביר את זה למי שצריך, מי שחל עליו החוק, חזקה עליו שהוא יממש את החוק.

יעקב ליצמן: היות שזה בניגוד לחוק, אני מתנגד להעברה.

ניסן סלומינסקי: אני לא יודע למה בניגוד.

<גיא הרמתי: אלה המשאבים הראשונים.

<גיא הרמתי: אחרי כן הנציבות עושה את התהליך מול הרשות.

יעקב ליצמן: שאלתי אותך כמה תקנים ילכו לערבים.

ניסן סלומינסקי: הוא לא יודע.

יעקב ליצמן: הוא לא בא לכאן עם ידע.

יעקב ליצמן: הוא בא לבקש ממני אישור על 15 תקנים ואני רוצה לדעת למי זה הולך אבל הוא לא יודע.

שמעון סולומון: למה אתה קושר את זה?

יעקב ליצמן: על פי חוק.

יעקב ליצמן: זאת אפליה מתקנת.

יעקב ליצמן: זה על פי חוק.

יעקב ליצמן: הם מדברים על זה ומקיימים דיון מכובד מאוד עם כל הנוכחים כאן.

יעקב ליצמן: לא.

יעקב ליצמן: סליחה.

שמעון סולומון: אתה אומר לא ואני אומר כן.

יעקב ליצמן: תן לי להסביר.

שמעון סולומון: למה אתה קושר את זה לנושא?

שמעון סולומון: זה נושא בפני עצמו.

יעקב ליצמן: הוא בא עם פנייה ל-15 תקנים.

יעקב ליצמן: אני שאלתי אותו למי התקנים האלה הולכים.

יעקב ליצמן: הם הולכים לסטודנטים.

יעקב ליצמן: זה שיא כוח אדם.

יעקב ליצמן: הוא אומר שזה לא תקציב המדינה אבל זה כן תקציב המדינה כי שיא כוח אדם זה תקציב המדינה.

יעקב ליצמן: ברגע שזה תקציב המדינה וזה שיא כוח אדם, יש חוק אפליה מתקנת והוא צריך לתת לערבים.

משה גפני: לא רק לערבים אלא גם לנשים.

יעקב ליצמן: נגיע גם לזה.

שמעון סולומון: אם כך, יש גם את האתיופים.

יעקב ליצמן: בסדר.

יעקב ליצמן: הנה, הגעת.

יעקב ליצמן: אני רוצה לחדד את השאלה ולשאול כמה הולך לאתיופים, כמה הולך לערבים, כמה הולך לנשים.

<גיא הרמתי: אני רוצה לומר שזה לא שיא כוח אדם למרות שהסעיף מכיל כוח אדם ולכן הכותרת שלו.

<גיא הרמתי: בתוך הסעיפים יש תקנות כאשר האחת היא של סטודנטים, אחת באב"ץ ואחת של שיא כוח אדם.

<גיא הרמתי: אין שינוי בשכ"א ואין שינוי באב"ץ.

<גיא הרמתי: בתכנית כתוב כוח אדם לרשות ולמטה יש את הפירוט של סוגי כוח האדם השונים.

<גיא הרמתי: אנחנו משנים רק את כוח האדם של הסטודנטים.

ניסן סלומינסקי: אני נצביע ואני מבקש שאתה תסב את תשומת לב מי שמפעיל את התכנית הזאת לחוק שהתקבל.

יעקב ליצמן: אני מתחיל לחשוב שסתיו צודקת.

משה גפני: אם אפשר לבקש ממנו, אם הוא יכול להביא בהמשך כמה לאחר קבלת החוק על הגדלת התקציב לניצולי שואה, כמה עזבו את ההגדרה של נצרך נזקק.

משה גפני: עכשיו מקבלים יותר, כך שחלק עזב את ההגדרה הזאת.

משה גפני: אני מגיש הצעת חוק על הנושא הזה ואני מבקש, אם אפשר, לקבל את הפרטים האלה.

ניסן סלומינסקי: הבנת מה הבקשה?

<גיא הרמתי: כן.

משה גפני: לאחר הגדלת התקצוב לניצולי השואה, חלק כבר לא נצרך נזקק ואני שואל כמה כאלה.

ניסן סלומינסקי: מי בעד לאשר פנייה מספר 70 עם שתי הבקשות שנאמרו כאן?

ניסן סלומינסקי: בעד – רוב

ניסן סלומינסקי: פנייה מספר 70 אושרה

יעקב ליצמן: לא הצבעתי כי לא קיבלתי נתונים.

ניסן סלומינסקי: הפנייה אושרה.

ניסן סלומינסקי: פניות מספר 87 ו-88.

<אמיר רשף: הפנייה הזאת נועדה להעמיד הלוואה לטובת שיפוץ של מלון שנמצא בירושלים.

<אמיר רשף: המלון הוא נכס שנמצא בבעלות האפוטרופוס על נכסי הנפקדים והוא צריך להישאר כזה, בבעלות המדינה.

<אמיר רשף: כרגע המלון הזה הוא הפסדי ואנחנו מכסים גירעון שנתי בסדר גודל של שישה מיליון שקלים בשנה.

<אמיר רשף: אי אפשר לעצור את הפעילות שלו.

שמעון סולומון: סליחה, פספסתי אותך.

שמעון סולומון: אם תוכל לומר איזה מלון והיכן הוא.

<אמיר רשף: מלון שבע הקשתות שנמצא במזרח ירושלים בבעלות האפוטרופוס על נכסי נפקדים.

<אמיר רשף: המלון הוא הפסדי.

<אמיר רשף: מסיבות מדיניות הוא צריך להמשיך לפעול ולהישאר בבעלות הממשלה.

יעקב ליצמן: מי פנה?

<אמיר רשף: אני אשלים את ההסבר.

<אמיר רשף: יש כאן גם נציגים ממשרד החוץ שיוכלו לענות לשאלות שלכם.

יעקב ליצמן: מעבר לאוצר, מי מבקש את זה?

יעקב ליצמן: משרד התיירות?

<אמיר רשף: לא.

<אמיר רשף: משרד החוץ.

יעקב ליצמן: אבל המלון צריך להיות תחת משרד התיירות.

יעקב ליצמן: מה אומר משרד התיירות?

<אמיר רשף: אפשר להשלים את ההסבר?

יעקב ליצמן: כן.

<אמיר רשף: המלון הוא הפסדי כרגע והמדינה מכסה את הגירעון שלו.

<אמיר רשף: על מנת להפוך אותו לרווחי נבנתה תכנית עסקית ונלקח מנהל מטעם המדינה שילווה את שיפוץ המלון.

<אמיר רשף: מטרת הפנייה התקציבית היא לאשר את ההלוואה שתועמד לטובת המלון לצורך שיפוצו, על מנת שהמדינה תפסיק להזרים לו כספים כפי שקורה במצב הנוכחי.

יעקב ליצמן: למה משרד התיירות לא מופיע כאן כדי להסביר לנו כמה הוא נחוץ מעבר לפוליטיקה?

יעקב ליצמן: גם פוליטיקה צריך להסביר משרד התיירות.

<אמיר רשף: התכנית העסקית הוצגה למשרד התיירות והוא אדיש.

<אמיר רשף: הפעלת המלון היא לא בגדר שיקולי תיירות.

יעקב ליצמן: אולי באמת לא צריך אותו.

סתיו שפיר: מה השיקולים?

<אמיר רשף: השיקולים הם שיקולים מדיניים של מדיניות החוץ.

<אמיר רשף: יושבת כאן נציגת משרד החוץ והיא תוכל להסביר.

יעקב ליצמן: המלון היה של אש"פ?

<פרידה יובל: עד 1967 המלון היה שייך לחברה ממשלתית ירדנית ולהם נשאר העניין, בגלל שזאת הייתה חברה ממשלתית.

<פרידה יובל: הטענה שלהם היא שזה לא נכסי נפקדים רגילים, לא מדובר באדם פרטי, בגורם פרטי שנפקד מהארץ, אלא ממשלת ירדן עדיין קיימת ואי לכך ולאור כל זאת עדיין יש להם את האינטרס ויש להם את העניין.

<פרידה יובל: היחסים שלנו היום עם ירדן בפן האזרחי הגלוי הם קשים והם מורכבים ביותר.

<פרידה יובל: כל נגיעה שלנו באיזשהו נכס ירדני מכל סוג שהוא או מה שהם מפרשים כנכס ירדני, מיד מעורר תגובות מאוד מאוד קשות.

<פרידה יובל: אתמול זה הגיע למועצת הביטחון ואתמול הייתה גם הצבעה באונסקו על דברים אחרים אבל זה רק מעיד.

<פרידה יובל: ירדן היא זו שבעצם מוליכה את הגינויים שלנו בזירה הבינלאומית.

<פרידה יובל: לנו יש אינטרס להרגיע את הרוחות בזה שאנחנו נחזור ונתפעל את המלון כמו שהוא היה מתופעל.

<פרידה יובל: החשש הירדני הוא שאנחנו הולכים לשנות את הסטטוס של המלון,שאנחנו הולכים לפטר את העובדים שמועסקים בו.

יעקב ליצמן: למה צריך לגעת בזה?

<פרידה יובל: הוא מתפורר.

סתיו שפיר: יש קשר בין העובדים לבין ירדן?

<פרידה יובל: כן.

<פרידה יובל: בסופו של דבר עצם העובדה שיש שם עובדים, ראשית, הם תושבי המקום.

שמעון סולומון: הם פלשתינאים.

<פרידה יובל: הם פלשתינאים תושבי ירושלים.

<פרידה יובל: רובם עם תעודות זהות כחולות גם אם הם מגדירים את עצמם כפלשתינאים.

<פרידה יובל: הם אלה שמועסקים שם.

<פרידה יובל: כל נגיעה בהם מתפרשת על ידי הירדנים כפגיעה במקום כאשר מדי פעם היו כבר דיבורים על העברת המקום הזה לצבא כדי שהצבא ישתמש בו, על העברה למשטרה כאשר לפני כמה שנים היו דיונים על אפשרות העברתו למשטרה.

יעקב ליצמן: שר החוץ תומך בזה?

<פרידה יובל: למיטב ידיעתי, אין לו בעיה עם העניין הזה.

<פרידה יובל: אנחנו לא מחזירים את זה לירדנים, כך שלא צריכה להיות לו בעיה.

ניסן סלומינסקי: אצלנו זה אצל האפוטרופוס.

ניסן סלומינסקי: יום אחד יכול לבוא מישהו ויטען שזה שלו או שזה לא שייך?

שמעון סולומון: זה שייך לירדנים.

ניסן סלומינסקי: ירדנים זאת מילה גדולה.

ניסן סלומינסקי: זה שייך לאדם פרטי?

<פרידה יובל: שייך לממשלת ירדן.

<פרידה יובל: זאת הייתה חברה ממשלתית ירדנית שהקימה את המלון.

זבולון כלפה: עושים שימוש במבנה או שהוא עומד בשממונו?

ניסן סלומינסקי: עושים שימוש.

<פרידה יובל: מעט מאוד שימוש.

<פרידה יובל: הוא הידרדר מאוד.

<אמיר רשף: הוא מוזנח והוא פחות ראוי לאירוח.

ניסן סלומינסקי: למי הולכות הכנסות המלון הזה?

<אמיר רשף: לחברת שבע קשתות.

<אמיר רשף: יש חברה.

ניסן סלומינסקי: מה היא עושה עם הרווחים, אם יש?

<אמיר רשף: כרגע היא בגירעון.

ניסן סלומינסקי: אבל אם יהיו רווחים.

<אמיר רשף: הכסף נכנס לחשבון בנק ויעמוד שם.

ניסן סלומינסקי: אם יסדרו והמקום יפעל טוב ויהיה רווחי, הרווח הולך להשקעה במקום או לירדנים או לישראלים?

<אמיר רשף: נמצא כאן מיכאל מחטיבת הנכסים בחשב הכללי שהם ממונים מטעם המדינה על הטיפול.

יעקב ליצמן: יש עוד נכסים כאלה?

ניסן סלומינסקי: קודם הוא ייתן תשובה לשאלה הראשונה ואז נעבור לשאלה שלך.

<מיכאל רבזין: אני רוצה להבהיר שהמלון מתפקד כמלון.

<מיכאל רבזין: המצב הפיזי של המלון נמצא במצב קשה מאוד.

<מיכאל רבזין: לדעתי כבר עשרים שנים הוא לא שופץ ולכן האפשרות שלו להיות כרגע במצב מאוזן כלכלית, היא קשה ביותר.

ניסן סלומינסקי: אנחנו שאלנו מי בעל הבית.

ניסן סלומינסקי: לו יצויר שיש רווחים, לאן הם הולכים?

ניסן סלומינסקי: אני רואה שאם יש הפסדים ממשלת ישראל משלמת אבל אם נניח יהיו רווחים, להן הם הולכים?

<מיכאל רבזין: בעשרים השנים האחרונות, עד האינתיפאדה השנייה, היו רווחים למלון והרווחים נצברו בחברה של המלון לצורכי המלון.

<מיכאל רבזין: זאת אומרת, זה אך ורק לצורכי המלון ואי אפשר לגעת בכספים האלה.

<מיכאל רבזין: בסופו של דבר החברה הזאת שייכת לאפוטרופוס ונכסי נפקדים.

ניסן סלומינסקי: זה הולך רק להשקעה במלון עצמו.

<מיכאל רבזין: בוודאי.

<מיכאל רבזין: לא ממשלת ישראל ולא ממשלת ירדן מקבלות.

<מיכאל רבזין: לא.

<מיכאל רבזין: אי אפשר לגעת בכסף הזה.

<מיכאל רבזין: זה משק סגור.

ניסן סלומינסקי: יש הפסד, זאת ממשלת ישראל.

<מיכאל רבזין: עד עכשיו כיסינו את הגירעונות.

<מיכאל רבזין: כרגע המדיניות היא לשמור על הסטטוס קוו.

יעקב ליצמן: כמה עולה שם לילה?

<מיכאל רבזין: כרגע, בגלל שהמצב הפיזי של המלון הוא מאוד לא טוב, המחירים שהמלון מצליח לגבות הם מאוד זולים.

יעקב ליצמן: כמה עולה לילה?

<מיכאל רבזין: חמישים דולר.

יעקב ליצמן: זה זול?

<מיכאל רבזין: למזרח ירושלים זה נחשב מאוד זול.

זבולון כלפה: החברה הזאת היא חברה ממשלתית?

זבולון כלפה: זאת חברה של האפוטרופוס?

<מיכאל רבזין: זאת חברה של האפוטרופוס.

זבולון כלפה: הוא ממנה את המנהלים?

<מיכאל רבזין: הוא ממנה את המנהלים, כן.

ניסן סלומינסקי: אנשי מקצוע מנהלים את המקום עכשיו?

<מיכאל רבזין: כן.

<מיכאל רבזין: יש צוות במשרד האוצר שמונה לפקח ולנהל את ענייני המקום.

סתיו שפיר: ליצמן, 379 שקלים לחדר זוגי, ללילה.

סתיו שפיר: לפי מה שכתוב באתר שלהם.

<מיכאל רבזין: נכון, אבל אלה הנתונים הרשמיים.

יעקב ליצמן: יש להם אתר?

ניסן סלומינסקי: בפועל כנראה הסכום נמוך יותר.

<מיכאל רבזין: בפועל זה הרבה פחות.

<מיכאל רבזין: מי שבא לשם, אלה רק קבוצות שסוכנים מביאים אותן.

<מיכאל רבזין: צליינים.

יעקב ליצמן: איפה נמצא המלון הזה?

ניסן סלומינסקי: בהר הזיתים.

<מיכאל רבזין: הלוואי והיינו מצליחים לגבות 379 שקלים ללילה במלון כי אז לא היינו באים לוועדה לבקש כסף כי אז המלון היה מרוויח.

זבולון כלפה: תלוי באיזו רמת תפוסה.

<מיכאל רבזין: רמת התפוסה כרגע היא מאוד נמוכה.

יעקב ליצמן: כמה מלונות כאלה יש?

<מיכאל רבזין: לאפוטרופוס לנכסי נפקדים, כפי שידוע לנו, אין עוד נכסים בסגנון הזה.

<מיכאל רבזין: אין לו עוד מלונות.

<מיכאל רבזין: לא קיים דבר כזה וזה מקרה ייחודי.

<מיכאל רבזין: זאת הלוואה.

ניסן סלומינסקי: בדרך כלל זאת בקשה מאוד משונה.

ניסן סלומינסקי: שמענו גם את נציגת משרד החוץ שהסבירה בטוב טעם את הבעיה שיכולה להיווצר אם זה לא קרה, לאף אחד מאתנו אין שום עניין שהבעיה תתעורר עם הירדנים, ומצד שני אני מבין שזאת הלוואה וכאשר המלון יחזור וירוויח, הוא יפרע את ההלוואה הזאת.

יעקב ליצמן: לפי נציג האוצר זה אף פעם לא יהיה.

ניסן סלומינסקי: יכול להיות שכן.

<מיכאל רבזין: לא, זה לא מה שאמרתי.

<מיכאל רבזין: אמרתי שההלוואה נועדה לשדרוג פיזי של המלון, להעלות מחירים ולהעלות תפוסה כדי שיוכל להפוך לרווחי כפי שהיה ולהחזיר את ההלוואה.

ניסן סלומינסקי: מי בעד אישור פניות מספר 87 ו-88?

ניסן סלומינסקי: בעד – רוב

ניסן סלומינסקי: פניות מספר 87 ו-88 אושרו

ניסן סלומינסקי: הבקשה אושרה.

יעקב ליצמן: רביזיה.

ניסן סלומינסקי: פניות מספר 89 ו-90.

<מיכל גלפרט: מדובר בהעברה של 11 מיליון ו-170 אלף שקלים לתמיכה בטכנולוגיות מים בהתאם להחלטת ממשלה 5243 מיום ה-22 בנובמבר 2012.

<מיכל גלפרט: בנוסף מדובר בהעברה של שלושה מיליון שקלים לתמיכה בתחליפי נפט בתחבורה בהתאם להחלטת ממשלה מספר 2790 מיום ה-30 בינואר 2011.

ניסן סלומינסקי: מעבר לכתוב, את מוכנה להסביר לנו לפני שנתחיל לשאול שאלות?

<מיכל גלפרט: כן.

<מיכל גלפרט: בנושא הטמעה של טכנולוגיות מים, מדובר על הטמעה בתאגידי המים.

<מיכל גלפרט: אלה טכנולוגיות שנמצאות בשלב הדאטה שלהם.

יעקב ליצמן: יש הפלרה השנה?

<מיכל גלפרט: אולי עדי ממשרד הכלכלה תוכל לתת את הפרטים.

ניסן סלומינסקי: איזה סוג הטמעה?

ניסן סלומינסקי: איזה טכנולוגיות?

יעקב ליצמן: אני רוצה לדעת אם יש הפלרת מים.

<מיכל גלפרט: עדי ממשרד הכלכלה תסביר.

<עדי יפת: אני מנהלת תחום המים בתכנית איזראל ניו-טק.

<עדי יפת: מדובר בתכנית לאומית שמקדמת טכנולוגיות של מים ואנרגיה מתחדשת.

<עדי יפת: התכנית פועלת מתוקף שתי החלטות ממשלה, האחת לטכנולוגיות מים ואחת לאנרגיה מתחדשת.

<עדי יפת: החלטת ממשלה בתחום תחליפי המים, מה שנעשה עם התקציב הזה – חלק מהתקציב הוא תקציב שיווקי בארץ.

ניסן סלומינסקי: מה הוא אומר?

ניסן סלומינסקי: מה אומרת החלטת הממשלה?

<עדי יפת: החלטת הממשלה היא תכנית לאומית, זאת אומרת שתחתיה יושבים הרבה מאוד משרדי ממשלה וגופים סטטוטוריים כמו רשות המים וביחד אנחנו מקדמים את תעשיית המים הישראלית בעולם.

ניסן סלומינסקי: אם יש כאן פטנטים או כל מיני דברים, המדינה כמדינה עוזרת לכולם לייצא אותם לכל מיני מקומות.

<עדי יפת: בדיוק.

<עדי יפת: מטרת העל היא לקדם יצוא, להגדיל את היקף היצוא בתעשיות האלה.

זבולון כלפה: בטכנולוגיות.

<עדי יפת: בטכנולוגיות מים ואנרגיה.

יעקב ליצמן: יצוא של מים?

זבולון כלפה: של טכנולוגיות.

<עדי יפת: של טכנולוגיות מים.

<עדי יפת: יש לנו היום מספיק מים אבל בטח לא לייצא.

<עדי יפת: התקציב הזה בעצם הולך לכל הפעילות השיווקית מסביב, חברות בארגונים בינלאומיים, תכנית להטמעת טכנולוגיות בשוק המים המקומי.

ניסן סלומינסקי: המפעלים הפרטיים שותפים בזה?

<עדי יפת: בוודאי.

ניסן סלומינסקי: הם משתתפים בעלויות?

<עדי יפת: אנחנו יחד עם מכון היצוא.

<עדי יפת: כמעט כל תעשיית המים הישראלית מכירה אותנו ועובדת אתנו.

ניסן סלומינסקי: הם גם משתתפים בעלויות?

<עדי יפת: בוודאי.

יעקב ליצמן: חברות כמו מי עדן.

<עדי יפת: החברות משתתפות באופן מלא בתקציב של הפעילויות.

<עדי יפת: זה גם תקציב שיווקי של חברות בשוק הפרטי.

<עדי יפת: אנחנו בעצם עושים את התדמית הלאומית.

<עדי יפת: אנחנו עוסקים בעיקר בתדמית הלאומית וכמובן בעידוד של חברות הזנק, חברות סטרט-אפ, בדרכים שונות.

יעקב ליצמן: אגב, המים של החברות האלו כמו מי עדן ונביעות, אלה מים מינרלים באמת?

<עדי יפת: החברות האלה הן פחות חברות שמבחינתנו חברות בתכנית שלנו.

<עדי יפת: אלה חברות מים מינרלים.

<עדי יפת: אני לא יכולה לענות לך.

ניסן סלומינסקי: הם לא עוסקים בזה.

<עדי יפת: אני מדברת על טכנולוגיות, על חברות כמו נטפים וכולי.

ניסן סלומינסקי: כדי לגרום לכך שהמים לא יסתמו ביוב, יש לך טכנולוגיות מיוחדות.

ניסן סלומינסקי: גם כדי לגרום לכך שהמים לא ילכו לאיבוד בצינורות.

<עדי יפת: זה תחום מאוד מאוד רחב שכולל גם התפלה.

ניסן סלומינסקי: כמות עצומה של מים הולכת לאיבוד בצינורות.

יעקב ליצמן: אני שאלתי לגבי מי עדן ונביעות ולא סתם שאלתי.

<עדי יפת: זה לא כל כך רלוונטי לגבי החברות אתן אנחנו עוסקים.

ניסן סלומינסקי: זה לא קשור לדברים שהיא אומרת.

יעקב ליצמן: אני יודע.

יעקב ליצמן: שאלתי אם היא יודעת.

<עדי יפת: אינני יודעת.

<עדי יפת: אינני כימאית או בתחום.

<עדי יפת: הנושא של האנרגיה הוא נושא של תחליפי נפט לתחבורה.

<עדי יפת: מינהלת תחליפי תחבורה יושבת במשרד ראש הממשלה ולנו יש מוקד סיוע לחברות בהסרת חסמים מול רגולטורים שונים במדינה וכולי וגם כמובן תקציב שיווקי.

ניסן סלומינסקי: זה פרויקט מתמשך.

<עדי יפת: בוודאי.

<עדי יפת: זה חלק מהחלטת ממשלה שהתקבלה ב-2011 וזה תקציב שנתי.

ניסן סלומינסקי: הוא מתמשך ומתמשך.

סתיו שפיר: כמה חברות מקבלות את הסיוע?

<עדי יפת: כל התעשייה הישראלית מקבלת את הסיוע בדרכים שונות.

<עדי יפת: לא מדובר בסיוע כלכלי בהכרח.

<עדי יפת: זאת אומרת, מדובר בשיווק של החברות, תדמית של ישראל, מיתוג של ישראל שבסופו של דבר מסייע לפעילות של נספחים מסחריים של משרד הכלכלה שעושים חיבורים שונים.

<עדי יפת: לא בהכרח כל סיוע הוא סיוע כספי.

סתיו שפיר: כמה חברות מקבלות סיוע כספי?

<מיכל גלפרט: אני אתן דוגמה.

<מיכל גלפרט: החברות עצמן לא מקבלות את הסיוע הכלכלי אלא לדוגמה במידה ומממנים כנס שמתקיים בארץ ומביאים אליו חברות מהארץ ומשקיעים מחוץ לארץ, זה נעשה במימון התקציב הזה.

זבולון כלפה: גם החברות הפרטיות שותפות.

<עדי יפת: מן הסתם יש חברות מים שמקבלות סיוע כספי ממשלתי אבל לא תחת התקציב הזה אלא תקציבי מדען ראשי ותקציבי סיוע לתעשייה.

סתיו שפיר: כל ה-11 מיליון שקלים עוברים ליח"צ ודברים מהסוג הזה?

<עדי יפת: כן.

<עדי יפת: בסופו של דבר זה מתפרס על פני עבודה שלמה ורבה אבל בגדול כן.

<עדי יפת: זה נשמע מאוד מצומצם כאשר אומרים יח"צ.

סתיו שפיר: מי עושה את יחסי הציבור?

סתיו שפיר: אלה חברות חיצוניות או המשרד?

<עדי יפת: המשרד.

<עדי יפת: יש לנו חברות חיצוניות שעוזרות לנו בשפה מיתוגית וכולי, אבל זה כבר תהליך שאנחנו בעיצומו.

<עדי יפת: אני מזמינה את כולכם להיכנס לאתר איזראל ניו-טק נקודה גוב נקודה IL.

סתיו שפיר: לאן הולכים 11 מיליון השקלים?

<עדי יפת: אני יכולה לתת לך את הפירוט.

<עדי יפת: יש לי את הפירוט כאן.

<עדי יפת: יש תכנית שיווקית שהיא לארץ, תכנית שיווקית שהיא לחוץ לארץ ואנחנו מפעילים כמובן אתרים מקוונים, מפיקים חוברות, עושים כנסים, מארגנים כנסי משקיעים.

זבולון כלפה: כמה שנים המיזם הזה קיים?

<עדי יפת: מ-2006.

זבולון כלפה: יש כבר תוצאות?

<עדי יפת: בוודאי.

<עדי יפת: אפשר לראות שתעשיית המים ייצאה ב-2006, עת אנחנו רק התחלנו את הפעילות, בסביבות ה-600 מיליון דולר ולאחר כמה שנים אנחנו רואים שאנחנו מתקרבים כבר לשני מיליארד דולר.

<עדי יפת: עכשיו, ממש בימים אלה, אנחנו בונים סקר שאלון לחברות כדי לראות את היקף היצוא גם בנושא של שירותים ולאו דווקא מוצרים שאותם סופרים במכס.

סתיו שפיר: למה אתם מקבלים את התקציב הזה עכשיו ולא בבסיס?

<מיכל גלפרט: זה לפי החלטת ממשלה.

סתיו שפיר: שהיא מ-2011 ו-2012.

<מיכל גלפרט: נכון.

<מיכל גלפרט: ההסכם התקציבי נחתם באוקטובר 2013.

<מיכל גלפרט: זאת החלטה לשלוש שנים.

<מיכל גלפרט: כאשר נחתם הסיכום התקציבי, הכסף הועבר גם רטרואקטיבית עבור שנת 2012 ולמעשה אין צורך להכניס את זה לתקציב כי זאת השנה האחרונה.

<מיכל גלפרט: אם ירצו כספים נוספים, זה יצטרך לעבור החלטת ממשלה נוספת.

סתיו שפיר: אם זה נחתם באוקטובר 2013, עכשיו אנחנו ביוני 2014 ועכשיו אתם מקבלים את הכסף.

<עדי יפת: לצערנו.

ניסן סלומינסקי: לא היה אז תקציב.

סתיו שפיר: מה עשיתם עד עכשיו?

<עדי יפת: הכול התעכב.

<עדי יפת: ניסינו להעביר את החלטת הממשלה הרבה זמן אבל היה צריך לחכות עד שקמה הממשלה ועד שנקבע תקציב המדינה.

יעקב ליצמן: הממשלה הקודמת.

יעקב ליצמן: ההחלטות של הממשלה הקודמת.

<מיכל גלפרט: לא.

<מיכל גלפרט: חלק מהכסף כבר עבר.

<מיכל גלפרט: עכשיו אנחנו מדברים על העברה נוספת.

סתיו שפיר: מה הסכום הכולל?

ניסן סלומינסקי: זאת ההעברה האחרונה.

<עדי יפת: הסכום הכולל של כל שלוש השנים?

סתיו שפיר: כן.

<עדי יפת: 59 מיליון.

סתיו שפיר: חלק מזה כבר עבר.

סתיו שפיר: זה הסוף?

<מיכל גלפרט: כן.

סתיו שפיר: זה עובר לגבי השנה הקודמת?

<מיכל גלפרט: לא.

<מיכל גלפרט: זה עובר לשנת 2014.

ניסן סלומינסקי: מי בעד אישור פניות מספר 89 ו-90?

ניסן סלומינסקי: בעד – רוב

ניסן סלומינסקי: פניות מספר 89 ו-90 אושרו

ניסן סלומינסקי: הפניות אושרו.

ניסן סלומינסקי: פנייה מספר 93.

ניסן סלומינסקי: אין רפרנט.

ניסן סלומינסקי: פניות מספר 94 ו-95.

ניסן סלומינסקי: אין רפרנט.

משה גפני: זה לא בסדר.

משה גפני: הם מורידים בפנייה הזאת מתעסוקת החרדים.

משה גפני: אי אפשר לחכות עם זה עד שתשקע השמש.

משה גפני: אי אפשר לעבור לסדר היום.

משה גפני: יש כאן הורדה מהחרדים.

ניסן סלומינסקי: לא, אין הורדה.

משה גפני: יש.

משה גפני: צריך להביא לכאן את הרפרנט.

זבולון כלפה: הוא אומר שזה שהרפרנט לא נמצא כאן, העיכוב של הפנייה הזאת גורמת נזק.

משה גפני: זה נזק גדול.

משה גפני: צריך להוריד לחרדים.

משה גפני: בפנייה יש הורדה לחרדים, לתעסוקת חרדים.

משה גפני: אני רוצה שהרפרנט יבוא ושלא תשקע השמש בלי שהורדתם לחרדים.

משה גפני: בפניות 94 ו-95 יש הורדה מתעסוקת חרדים.

משה גפני: הרפרנט לא נמצא וזה לא בסדר.

משה גפני: צריך להביא אותו.

ניסן סלומינסקי: נכון.

זבולון כלפה: הוא קיבל הוראה משר האוצר לא להגיע.

יעקב ליצמן: מי זה שר האוצר?

ניסן סלומינסקי: פניות מספר 104 ו-105.

<אבי דרוט: פניות 104 ו-105 הן פניות שנועדו 8.6 מיליון שקלים לטובת גורם מאשר שזה פרויקט תעודות זהות חכמות.

<אבי דרוט: דנו בזה בשנה שעברה.

<אבי דרוט: זה פרויקט חמש-שנתי.

שמעון סולומון: הביומטרי?

סתיו שפיר: אנחנו דנים על זה פעם בחודש.

יעקב ליצמן: כמה כסף העברתם עד היום?

יעקב ליצמן: 300, 400, 500 מיליון שקלים?

<אבי דרוט: לא.

<אבי דרוט: סך הפרויקט הוא ארבעים מיליון שקלים ואנחנו בשנה החמישית מתוך שש שנים.

<אבי דרוט: הפרויקט הוא מ-2010 עד 2015.

<אבי דרוט: בשנה הראשונה הועברו ארבעה מיליון שקלים, בשנה השנייה הועבר סדר גודל של חמישה מיליון וכולי וכולי.

<אבי דרוט: יש כאן את הפירוט המפורט.

<אבי דרוט: היום מדובר על 8.6 מיליון שקלים.

ניסן סלומינסקי: מה אתם עושים בכסף הזה?

ניסן סלומינסקי: מדפיסים תעודות זהות חכמות?

<אבי דרוט: מייצרים את המאגר.

<אבי דרוט: מייצרים את התעודות עצמן.

סתיו שפיר: איך הולך עם המאגר?

יעקב ליצמן: כמה אנשים מחוברים למאגר?

ניסן סלומינסקי: כמה אנשים נמצאים בתוך המאגר?

<אבי דרוט: אני לא יודע כמה אנשים נמצאים בתוך המאגר.

<אבי דרוט: אני יודע שמי שמבצע את הפרויקט הזה בשיתוף עם רשות האוכלוסין, זאת יחידת ממשל זמין, יחידה שפועלת להנגשת שירותים גם לציבור וגם לממשלה.

<אבי דרוט: אנחנו מפעילים את המערכת עצמה שמנפיקה.

ניסן סלומינסקי: מנפיקה מה?

<אבי דרוט: את תעודות הזהות החכמות.

ניסן סלומינסקי: תעודת הזהות החכמה הזאת, על מה היא עובדת?

<אבי דרוט: היא עובדת על צ'יפ, על קורא חכם.

ניסן סלומינסקי: שאותו אי אפשר לזייף.

<אבי דרוט: אותו אי אפשר לזייף.

ניסן סלומינסקי: מה הבסיס בגינו אי אפשר לזייף.

ניסן סלומינסקי: יש DNA של מישהו?

ניסן סלומינסקי: מה יש שם?

<אבי דרוט: זה כרטיס שבנוי בצורה רב שכבתית שיש בפנים הגנות פלוס צ'יפ חכם שלא ניתן היום לזייף אותו.

<אבי דרוט: חלק גדול מאמצעי הזיהוי לא חשופים לציבור.

<אבי דרוט: זאת אומרת, רוב האנשים לא יודעים אפילו מה אמצעי הזיהוי, כך שמי שמורשה לבדוק את התעודות - - -

ניסן סלומינסקי: הבחירות הבאות ייערכו כבר עם התעודות האלו?

שמעון סולומון: מה פתאום?

שמעון סולומון: נדמה לי שעכשיו מדובר בפיילוט.

ניסן סלומינסקי: אני שואל לשם השאלה.

שמעון סולומון: זה בשלבי פיילוט.

סתיו שפיר: כמה אתם משקיעים באבטחת מידע של המידע שמכניסים לשם?

<ניר אקשטיין: המון.

<ניר אקשטיין: רוב הכסף הולך לאבטחת מידע.

<ניר אקשטיין: על תחזוקה של מערכות חכמות של אבטחת מידע.

ניסן סלומינסקי: האקרים הצליחו אי פעם לפרוץ לשם?

<אבי דרוט: לא, כי זה כולל גם אלקטרוניקה וגם מכניקה.

יעקב ליצמן: שאלו אתכם כאן למה זה לא יהיה בבחירות.

<אבי דרוט: אנחנו מקווים שכן אבל אנחנו לא יודעים.

יעקב ליצמן: לוקח בדיוק שנה אחת להחליף לכולם את תעודות הזהות.

יעקב ליצמן: אפשר לעשות את זה.

<אבי דרוט: כרגע לא עושים את זה בכפייה.

סתיו שפיר: מי אחראי על אבטחת המידע?

<ניר אקשטיין: שמית או איזה גוף?

סתיו שפיר: איזה גוף.

<אבי דרוט: בממשל זמין שזה גוף שהוא תחת משרד האוצר, יש אחראי אבטחת מידע.

<ניר אקשטיין: זה בשיתוף עם רשות האוכלוסין.

<ניר אקשטיין: יש אחראי מטעם רשות האוכלוסין ואחראי מטעם ממשל זמין שהם בעצם מנהלי אבטחת המידע והם אחראים על אבטחת המידע.

סתיו שפיר: מה יקרה לכל הכסף הזה אם הפרויקט לא יצליח?

<ניר אקשטיין: למה שהוא לא יצליח?

סתיו שפיר: כי אזרחים לא יסכימו להכניס את הפרטים שלהם למאגר הזה.

סתיו שפיר: גם היום יש התנגדות.

<ניר אקשטיין: בינתיים זה משהו שעובד וקיים.

<ניר אקשטיין: כבר מנפיקים תעודות זהות כאלה.

סתיו שפיר: כמה?

<אבי דרוט: זה יקרה.

<אבי דרוט: זה חייב לקרות.

<אבי דרוט: בכל העולם זה קורה לאט לאט.

סתיו שפיר: כמה אזרחים כבר נכנסו למאגר?

<ניר אקשטיין: אני לא יודע.

סתיו שפיר: אז מה זה עובד וקיים?

<ניר אקשטיין: המערכת עובדת.

סתיו שפיר: זה שהמערכת עובדת, זה בסדר אבל יכול להיות שאזרחים לא ירצו להכניס את הפרטים שלהם.

סתיו שפיר: גם אני חוששת להכניס את הפרטים שלי למערכת כזאת שאני לא בטוחה אם היא מאובטחת באמת, מי מחזיק במידע הזה ומה הוא יעשה אתו.

יעקב ליצמן: זאת אחת הבעיות.

<אבי דרוט: החשש הוא יותר גדול שייקחו את הנייר שלך ויזייפו אותו מאשר את הכרטיס החכם.

<אבי דרוט: הכרטיס הוא הרבה יותר בטוח מתעודת זהות רגילה.

סתיו שפיר: אני לא חוששת מזיופים.

סתיו שפיר: אני חוששת מהמידע הפרטי שלי והעובדה שהוא מוחזק באמצעים שאני לא בטוחה אם הם באמת מאובטחים, כמו אזרחים רבים בישראל שחוששים.

ניסן סלומינסקי: זה היה חלק מהדיון בכנסת ובסופו של דבר הוחלט ללכת על זה אבל כרגע לא בצורה מחייבת אלא בצורת מדגם.

סתיו שפיר: מחייבת מאוד כלכלית.

שמעון סולומון: זאת השאלה העקרונית בכלל עת דובר על הביומטרי, האם יש סמכות למישהו לעקוב אחרי באופן אישי ושיהיו לו את כל הנתונים וכולי.

ניסן סלומינסקי: זה היה חלק מהדיון.

שמעון סולומון: אני אישית עבדתי במשרד הפנים ואני בעד.

שמעון סולומון: יש לי את כל הסיבות שבעולם להסכים ואין לי בעיה עם זה.

שמעון סולומון: מעבר לביטחון האישי, זה גם לדאוג לביטחון האישי של כל אזרח בישראל, כך שאני מסכים עם זה.

שמעון סולומון: השאלה שלי היא כי הרי לא כל האזרחים רוצים בכך.

שמעון סולומון: יש לכם אמצעי אכיפה?

<ניר אקשטיין: בשלב זה, לא.

שמעון סולומון: יש אזרחים שמתנגדים לכך.

<אבי דרוט: אני חייב להבהיר משהו.

<אבי דרוט: ממשל זמין זה הגוף שמבצע את הפרויקט.

<אבי דרוט: אני מייצג את ממשל זמין ואנחנו מממנים את הפרויקט מכיסנו.

<אבי דרוט: יש לנו סיכום עם משרד הפנים.

סתיו שפיר: שם מאוד יפה.

סתיו שפיר: ממשל זמין.

<אבי דרוט: אגב, אתם מכירים את היחידה ממשל זמין?

סתיו שפיר: אנחנו מאוד בעד ממשל זמין.

<אבי דרוט: ממשל זמין שייך למשרד האוצר.

<אבי דרוט: מי שמממן את הפרויקט זה משרד הפנים.

ניסן סלומינסקי: בואו נתמקד בזה כי השאלות לגופו של עניין הן שאלות מוסריות ויסודיות אבל הן לא לדרג שנמצא כאן.

<אבי דרוט: אנחנו מבקשים להעביר את הכסף על פרויקט שכבר מתבצע.

ניסן סלומינסקי: מי בעד אישור פניות 104 ו-105?

ניסן סלומינסקי: בעד – רוב

ניסן סלומינסקי: פניות מספר 104 ו-105 אושרו

ניסן סלומינסקי: הפניות אושרו.

<ניר אקשטיין: פנייה 104 הייתה העברה מרשות האוכלוסין.

יעקב ליצמן: הצבענו כבר על שתי ההעברות.

ניסן סלומינסקי: כן.

ניסן סלומינסקי: הצבענו על שתיהן יחד.

<ניר אקשטיין: פנייה 105 היא זאת ועוד העברות למרכבה.

<ניר אקשטיין: אני מניח שאתם מכירים את מרכבה.

<ניר אקשטיין: מרכבה זאת מערכת סליקת כספים ממשלתית וכל פעם שיש מודול חדש שאחד המשרדים מבקש, צריך להרחיב.

<ניר אקשטיין: יש כאן מודולים של צי הרכב הממשלתי שמתרחב.

יעקב ליצמן: אתה מתחיל להסתבך במרכבה.

יעקב ליצמן: אני לא מציע לך להיכנס לזה.

יעקב ליצמן: כבר אישרנו.

ניסן סלומינסקי: הצבעתי כבר על שתי הפניות.

סתיו שפיר: אבל לא דיברנו על הדבר השני.

סתיו שפיר: הצבענו על המאגר הביומטרי.

ניסן סלומינסקי: הצבענו על שתי הפניות ביחד.

סתיו שפיר: למה הן ביחד?

<אבי דרוט: 104, זה המעבר.

סתיו שפיר: נעשה כאן מעשה הגון והוא מספר לנו שיש פנייה עליה עוד לא דיברנו.

ניסן סלומינסקי: זאת פנייה אחרת לגמרי?

<ניר אקשטיין: 104 היא חלק מהפנייה.

<ניר אקשטיין: פנייה 105 כוללת בתוכה גם את 104 וגם עוד העברות נוספות כמו למשל מרכבה עם צי הרכב הממשלתי, מרכבה עם שירות נש"מ שזה בעצם תוספת מודולים, יש בממשל זמן עוד פרויקטים כמו סנונית, תיבת מסר אישי.

<ניר אקשטיין: בקיצור, כל מיני פרויקטים.

זבולון כלפה: מה זה סנונית?

<אבי דרוט: פרויקט להקמת אתרי ילדים.

<ניר אקשטיין: ממשל זמין ומרכבה מבצעים פרויקטים לממשלת ישראל ומי שמקבל את הפרויקט משלם למרכבה וממשל זמין כדי שיבצעו את הפרויקט.

<אבי דרוט: אנחנו בסך הכול גוף ביצוע.

ניסן סלומינסקי: אתה אומר שפנייה 105 כוללת גם את 104.

ניסן סלומינסקי: בסדר.

ניסן סלומינסקי: אנחנו נצביע.

ניסן סלומינסקי: למען הסר ספק, מי בעד אישור פנייה מספר 105?

ניסן סלומינסקי: בעד – רוב

ניסן סלומינסקי: פנייה מספר 105 אושרה

ניסן סלומינסקי: הפנייה אושרה.

ניסן סלומינסקי: להודעה מספר 16005, יש מישהו?

ניסן סלומינסקי: אלה עודפים מחויבים.

זבולון כלפה: אין לך.

זבולון כלפה: <

ניסן סלומינסקי: 04017.

ניסן סלומינסקי: אין רפרנט.

ניסן סלומינסקי: תודה רבה.

ניסן סלומינסקי: הישיבה נעולה.